Bank di Thailand terima pokok durian sebagai cagaran
Oleh KOSMO!

27 Jun 2022, 4:30 pm
BANGKOK – Penduduk Thailand yang menanam pokok berharga seperti durian dan nangka boleh menjadikannya cagaran untuk memohon pinjaman kewangan di bank tempatan, lapor akhbar The Nation semalam.
Penggunaan pokok berharga sebagai cagaran untuk pinjaman bank telah mencapai banyak kejayaan sehingga Perdana Menteri, Prayut Chan-o-cha menggalakkan penduduk kampung menanam lebih banyak pokok sedemikian.
Pokok lain yang boleh dijadikan cagaran termasuk jati, asam jawa, kayu hitam dan kayu hitam Burma.
Timbalan jurucakap kerajaan, Ratchada Thanadirek berkata, Prayut dimaklumkan mengenai kejayaan inisiatif cagaran tanaman itu melalui Jabatan Pembangunan Perniagaan yang bertanggungjawab mendidik pemimpin dan masyarakat luar bandar mengenai faedah menanam pokok berharga.
“Skim cagaran pokok berharga semakin mendapat perhatian penduduk tempatan dan mereka  semakin berminat untuk memulakan tanaman tersebut.
“Ini adalah salah satu langkah Perdana Menteri untuk meningkatkan kawasan hijau di negara ini dan dalam masa sama, memberi kemudahan kepada penduduk kampung untuk mendapatkan pinjaman kewangan,” kata Ratchada.

Sehingga 20 Mei, sebanyak 146,000 pokok telah didaftarkan sebagai cagaran untuk pinjaman bernilai 137 juta baht (RM17 juta).
Daripada jumlah itu, 318 telah berdaftar dengan Bank Koperasi Pertanian  untuk pinjaman bernilai tiga juta baht (RM372,000,000),  23,000 pokok dengan Krung Thai Bank untuk 128 juta baht (RM15.9 juta) dan 120,000 pokok dengan organisasi kewangan kecil untuk enam juta baht (RM745,000). – Agensi


Lima penyamun kedai serbaneka dicekup
Oleh MOHD YUNUS YAKKUB

27 Jun 2022, 4:03 pm
KLANG – Kegiatan lima penjenayah menyamun kedai serbaneka 24 jam dan pasar raya di antara sebulan hingga tiga bulan lalu akhirnya tumpas selepas ditangkap dalam dua serbuan berasingan baru-baru ini.
Kesemua suspek berusia 21 hingga 45 tahun dilakukan menerusi Op Cantas pada 11 dan 24 Jun lalu.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan kejadian terbaharu berlaku pukul 3.48 pagi pada Jumaat lalu mendapati dua suspek bermotosikal telah memasuki sebuah kedai serbaneka.
Katanya, suspek yang bersenjatakan parang telah mengacukan kepada juruwang wanita dan mengambil wang tunai dan pelbagai jenama rokok dari permis tersebut.
“Bertindak maklumat, polis menahan dua suspek terlibat hasil serbuan di dua buah rumah di Taman Teluk Gedung Indah, Pelabuhan Klang kira-kira pukul 1.50 petang hari sama.
“Menerusi penangkapan itu, polis berjaya menyelesaikan lima lagi kes samun kedai serbaneka dari syarikat yang sama di daerah ini,” katanya pada sidang akhbar hari ini.

Beliau menambah, turut dirampas pelbagai barangan termasuk parang dan pisau kedua-dua suspek kini direman empat hari dengan kes disiasat mengikut Seksyen 395/397 Kanun Keseksaan.
Dalam perkembangan sama, Hoong Fong memaklumkan pihaknya berjaya memberkas tiga suspek terlebih dahulu pukul 1 pagi pada 11 Jun lalu.
Ujarnya, berdasarkan siasatan mendapati salah seorang suspek telah menetak sebanyak dua kali pada seorang lelaki berusia 54 tahun di bahagian kening dan belakang kepala sehari sebelum ditahan polis.
Lelaki itu ditetak selepas cuba menangkap suspek yang kempunan meraih hasil samun dari sebuah pasar raya di Taman Pandamaran Permai.
Mangsa bagaimanapun dilaporkan selamat dan telah menerima rawatan di Hospital Tengku Ampuan Rahimah.
“Berdasarkan siasatan, suspek yang menetak itu mempunyai sembilan kes lampau dan penangkapan itu berjaya menyelesaikan lapan kes samun dengan masing-masing empat di Klang Selatan, Serdang (3) dan Klang Utara (1).
“Ketiga-tiga suspek telah dituduh di Mahkamah Klang mengikut Seksyen 393/326/392/397 Kanun Keseksaan dan ditawarkan jaminan,” jelasnya. -KOSMO!ONLINE


TH sumbang 40 van serbaguna untuk kegunaan ahli kariah
Oleh KAMARIAH KHALIDI

27 Jun 2022, 3:51 pm
PUTRAJAYA – Lembaga Tabung Haji (TH) menyumbang sebanyak 40 buah van serbaguna kepada masjid, surau, pusat tahfiz serta rumah kebajikan terpilih di seluruh negara dengan peruntukan bernilai RM5.4 juta menerusi program Mobiliti Tabung Haji.
Menteri di Jabatan Perdana Menteri (Hal Ehwal Agama), Datuk Idris Ahmad berkata, sumbangan kenderaan dwi-fungsi itu merupakan tanggungjawab sosial korporat (CSR) TH bertujuan memenuhi tuntutan fardu kifayah dalam pengurusan jenazah terutamanya masjid yang memerlukan di kawasan luar bandar.
“Melalui program Mobiliti ini, TH menyumbang kenderaan dwi-fungsi yang boleh digunakan untuk pengurusan jenazah dan juga dijadikan sebagai van penumpang bagi kegunaan ahli kariah ketika melakukan aktiviti bermanfaat.
“Para penerima menerusi program ini telah dicalonkan oleh TH negeri dari seluruh negara berdasarkan kepada kategori iaitu masjid, surau, pusat tahfiz dan rumah kebajikan yang berdaftar,” katanya selepas Majlis Serahan Perdana Program Mobiliti TH di Dataran Kompleks Islam di sini hari ini.
Sementara itu, Pengarah Urusan Kumpulan dan Ketua Pegawai Eksekutif TH, Datuk Sri Amrin Awaluddin berkata, sejak program tersebut diperkenalkan pada tahun 2016, sebanyak 96 buah kenderaan telah disumbangkan yang memanfaatkan lebih 300,000 ahli kariah.
Jelas beliau, pada awalnya sumbangan yang dibuat adalah kepada masjid-masjid yang memerlukan kenderaan untuk pengurusan jenazah dan aktiviti kariah setempat.

“Namun bermula tahun lalu, program tersebut telah diperluas meliputi badan-badan kebajikan seperti rumah anak yatim, rumah orang tua dan pusat penjagaan orang kurang upaya berikutan banyak badan-badan kebajikan di negara ini tidak mempunyai pengangkutan yang selamat dan sesuai untuk para penghuni mereka,” ujarnya. – KOSMO! ONLINE


Suami isteri redah asap tebal selamatkan anak perempuan
Oleh MOHD. RAFIE AZIMI

27 Jun 2022, 4:07 pm
ALOR SETAR – Sepasang suami isteri sanggup meredah asap tebal bagi menyelamatkan anak perempuan mereka yang terperangkap dalam kebakaran rumah di Taman Rambai, Alor Mengkudu di sini hari ini.
Dalam kejadian kira-kira pukul 10.20 pagi itu, Chew Tat Kim, 45, dan isteri, Ooi Lay Hong, 42, meluru masuk ke dalam rumah untuk membawa keluar anak perempuan, Tracy Chiew Yen Thung, 16, yang berada di tingkat atas rumah.
Kejadian mengakibatkan Lay Hong cedera pada kaki akibat terpijak kaca manakala Tracy mengalami sesak nafas dan mereka dikejarkan ke Hospital Sultanah Bahiyah (HSB) di sini untuk rawatan lanjut.
Menurut Lay Hong, kejadian berlaku ketika dia bersama isteri, Lay Hong dan anak lelaki bongsu keluar bersarapan manakala Tracy tinggal di rumah.
“Saya kemudian menerima panggilan daripada jiran menyatakan rumah terbakar dan kami terus bergegas pulang.
“Sebaik tiba, pihak bomba baru sahaja sampai dan saya bersama isteri terus masuk ke rumah untuk mencari Tracy sebelum menemuinya di tingkat atas sebelum berjaya dibawa turun oleh pihak bomba,” katanya di sini hari ini. – KOSMO! ONLINE


Pensyarah kanan universiti didakwa salah guna dana milik Ketengah
Oleh NUZULSHAM SHAMSUDDIN

27 Jun 2022, 3:37 pm
KUALA LUMPUR – Seorang pensyarah kanan sebuah universiti tempatan didakwa di dua Mahkamah Sesyen di sini hari ini atas lima pertuduhan menyalahgunakan dana projek bernilai RM32,000 dan satu pertuduhan menggunakan invois palsu bernilai RM10,100, lima tahun lalu.
Bagaimanapun tertuduh Dr. Mohamad Zulkefli Adam, 56, mengaku tidak bersalah selepas kesemua pertuduhan dibacakan terhadapnya di hadapan Hakim Suzana Hussain dan Hakim Azura Alwi.
Di hadapan Hakim Suzana, mengikut pertuduhan pertama hingga kelima, tertuduh sebagai Ketua Projek Research-Based Foundation For Sustainable Agriculture Entrepreneurship (Smart Rural) didakwa menyalahgunakan wang berjumlah RM32,000 milik Lembaga Kemajuan Terengganu Tengah (Ketengah) di sebuah bank di sini, antara 3 September dan 26 Oktober 2017.
Bagi kesalahan itu, dia didakwa mengikut Seksyen 403 Kanun Keseksaan yang memperuntukkan hukuman penjara maksimum lima tahun, dengan sebat dan hendaklah juga dikenakan denda.
Mahkamah kemudian membenarkan Mohamad Zulkefli diikat jamin RM15,000 bagi kesemua pertuduhan dengan seorang penjamin selain tertuduh perlu menyerahkan pasport antarabangsanya.
Mahkamah kemudian 11 Ogos ini  untuk sebutan semula kes.

Sementara di hadapan Hakim Azura, tertuduh didakwa satu pertuduhan menggunakan invois palsu bernilai RM10,100 di sebuah universiti di sini pada 11 Ogos 2017 yang didakwa mengikut Seksyen 471 Kanun Keseksaan yang boleh dihukum mengikut Seksyen 465 kanun sama yang membawa hukuman penjara maksimum dua tahun atau denda atau kedua-duanya sekali.
Hakim Azura membenarkan tertuduh diikat jamin RM5,000 dan menetapkan tarikh sama untuk sebutan semula kes.
Dalam prosiding hari ini pendakwaan dikendalikan Timbalan Pendakwa Raya Muhammad Asraf Mohamed Tahir manakala tertuduh Mazlan Mohd. Zain. – KOSMO! ONLINE


Saya manja bertempat, bukan gedik – Ruhainies
Oleh SAIRUL ZAMRI MISRANI

27 Jun 2022, 3:54 pm
PETALING JAYA – Pelakon cantik Ruhainies mengakui selesa berkelakuan manja dan mesra bersama mana-mana aktor lelaki yang bergandingan dengannya dalam menjayakan sesebuah naskhah.
Ruhainies atau nama sebenarnya Nur Ruhainies Farehah Zainul Ilya berkata, penting baginya untuk mewujudkan keserasian selain memudahkan kerjasama antara pelakon tanpa ada rasa canggung.
“Kalau di lokasi penggambaran, saya bukan hanya rapat dan manja dengan pelakon lelaki atau hero sahaja, tetapi mesra juga dengan semua pelakon lain termasuk kru produksi.
“Tiada istilah gedik atau dibuat-buat. Apa yang ditunjukkan, itulah diri saya yang sebenar. Itulah sifat saya.
“Mereka yang pernah bekerja dengan saya pasti tahu perangai saya yang satu tu (manja). Bagi saya, tiap kali datang ke lokasi penggambaran, mood kena ada, barulah orang lain pun happy (gembira) juga,” katanya kepada Kosmo! Online.
Tambah pelakon drama Lelaki Lingkungan Cinta itu, selain mencipta keserasian bersama, dia juga tidak mahu mana-mana individu di set penggambaran takut, segan atau kekok dengannya.

“Saya memang nak orang mudah rasa selesa dan tak malu dengan saya.
“Tak mahulah orang rasa janggal atau takut-takut dengan kita. Kalau boleh saya tak nak situasi sebegitu terjadi ketika bekerja,” ujarnya.
Terdahulu, hangat diperkatakan netizen mengenai gosipnya bersama pelakon Zul Ariffin berikutan hubungan mesra yang dipaparkan dalam media sosial.
Sebelum ini, adik kepada pelakon Risteena Munim itu juga kerap berkongsi kisah cintanya bersama jejaka yang dikenali sebagai Mr. E dalam media sosial hingga mengundang persoalan dan cakap-cakap netizen.
Namun, sejak kebelakangan ini, dia jarang sekali berkongsi perihal mengenai kekasihnya itu sekali gus mengundang persoalan, adakah hubungan mereka sedang berantakan atau telah menemui titik noktah.
Ruhainies dalam satu kenyataan sebelum ini juga mengakui sedang bahagia menyulam cinta dengan jejaka itu dan ada merancang untuk ke fasa perkahwinan tetapi bukanlah dalam waktu terdekat.
Dia juga serik dikecam akibat kisah cinta, bimbang kerjayanya dipandang sebelah mata.


8 peserta himpunan haram turunkan harga barang beri keterangan
Oleh ISWAN SHAFIQ ISA

27 Jun 2022, 4:20 pm
SEBERANG PERAI – Polis sudah mengenal pasti kira-kira 30 peserta yang terlibat dalam satu himpunan haram atau ‘Flashmob Turunkan Harga Barang’ yang diadakan berhampiran bulatan Seberang Jaya dekat sini kira-kira pukul 5 petang, Jumaat lalu.
Ketua Polis Pulau Pinang, Datuk Mohd. Shuhaily Mohd. Zain berkata, selain peserta, penganjur himpunan terbabit juga telah dikenal pasti.
“Setakat ini, seramai lapan daripada 30 peserta telah hadir memberi keterangan manakala saki-baki peserta terlibat masih lagi diburu polis.
“Sebaik sahaja kertas siasatan mengenai kes ini selesai kelak, kita akan serah kepada pendakwa raya untuk arahan selanjutnya,” katanya pada sidang akhbar di Ibu Pejabat Polis Daerah Seberang Perai Tengah (IPD SPT) di sini hari ini.
Dalam himpunan yang dianggarkan berlangsung selama hampir setengah jam itu, pelbagai plakad telah dinaikkan peserta bagi menarik perhatian pengguna jalan raya yang melalui kawasan tersebut.
Mengulas lanjut, kata Mohd. Shuhaily, kes itu diklasifikasikan sebagai perhimpunan haram kerana penganjur tidak memiliki permit yang sah untuk berhimpun dan kertas siasatan akan dibuka mengikut Seksyen 9(1) Akta Perhimpunan Aman 2012. KOSMO! ONLINE


Derma darah dapat hadiah mi segera berperisa babi
Oleh NUR ALINA HASSAN

28 Jun 2022, 10:43 pm
BATU PAHAT – Penganjur program derma darah di sebuah pusat beli-belah di sini, hari ini memohon maaf berhubung isu pemberiaan beg cenderahati mengandungi mi segera berperisa daging babi sehingga menimbulkan kekecohan kepada penerima beragama Islam.
Pengerusi jawatankuasa pengelola program berkenaan, Lou Kok Meng berkata, pihaknya sedia bertanggungjawab dan mengakui perkara itu sememangnya tidak disengajakan.
“Pihak penganjur mengambil maklum mengenai perkara itu dan sentiasa bersedia untuk memberi kerjasama dengan pihak berkuasa bagi membantu siasatan.
“Wakil daripada kami juga sudah ke Bahagian Pengurusan Pentadbiran Hospital Sultanah Nora Ismail (HSNI) untuk memberi penjelasan mengenai kejadian itu,” katanya ringkas ketika dihubungi hari ini.
Menurutnya, ketika ini pihaknya hanya mampu memohon maaf kepada orang ramai terutamanya kepada pengunjung yang datang menderma darah dalam program berkenaan dan akan memperbaiki keadaan.
Terdahulu, polis daerah ini membuka kertas siasatan selepas menerima laporan daripada Kementerian Kesihatan (KKM) mengenai kes pemberian cenderahati mengandungi mi segera dipercayai berperisa daging babi ketika program derma darah di sebuah pusat membeli-belah di sini, kelmarin.-KOSMO! ONLINE


Polis buru lelaki tunjuk kemaluan kepada pelajar perempuan
Oleh MOHD. HUSNI MOHD. NOOR

28 Jun 2022, 11:47 pm
PUTRAJAYA – Seorang lelaki gila seks kini menjadi buruan polis selepas didakwa menunjukkan kemaluan kepada pelajar sebuah sekolah menengah di Presint 9, di sini petang tadi.
Ketua Polis Daerah Putrajaya, Asisten Komisioner A. Asmadi Abdul Aziz ketika dihubungi mengesahkan kejadian itu dan lelaki berkenaan kini sedang diburu pihaknya.
A. Asmadi berkata, pihaknya menerima dua laporan polis daripada dua pelajar Tingkatan 3 sekolah berkenaan hari ini berhubung kejadian itu.
“Kami sudah berjaya mendapatkan butiran suspek berdasarkan nombor pendaftaran kenderaan yang dikongsi pelajar berkenaan.
“Kami sedang menjejaki suspek dan kes disiasat mengikut Seksyen 15(a) Akta Seksual Terhadap Kanak-Kanak 2017,” katanya.
Ujar beliau, berdasarkan laporan mangsa, kejadian itu berlaku di hadapan tempat letak kereta awam di hadapan Kompleks Sekolah Putrajaya Presint 9 (2).

A. Asmadi berkata, mangsa mendakwa telah didekati seorang pemuda yang menaiki kereta jenis Proton Persona berwarna kelabu sebelum suspek bertindak bertanyakan sesuatu kepada pelajar itu.
“Sejurus selepas itu, suspek tiba-tiba membuka zip seluar dan menunjukkan kemaluannya kepada pelajar perempuan tersebut.
“Pelajar itu kemudian melarikan diri namun sempat merakam gambar kereta dan nombor pendaftaran kenderaan tersebut,” katanya.-KOSMO! ONLINE


3 maut, puluhan mangsa cedera dalam kemalangan kereta api
Oleh KOSMO!

28 Jun 2022, 9:30 pm
WASHINGTON – Sekurang-kurangnya tiga orang dilaporkan terbunuh, manakala berpuluh-puluh yang lain cedera apabila sebuah kereta api penumpang tergelincir selepas melanggar sebuah lori sampah di Missouri, lapor akhbar The Maniachi semalam.
Ketika kejadian, kereta api milik syarikat Amtrak yang dalam perjalanan dari Los Angeles menuju Chicago itu terbabas sebelum terbalik di tepi landasan, kata beberapa pegawai.
Dua mangsa yang terbunuh berada di dalam kereta api dan korban ketiga pula daripada lori berkenaan, kata jurucakap Peronda Lebuhraya Negeri Missouri, Justin Dunn.
Tidak dijelaskan dengan tepat mengenai bilangan mangsa yang cedera tetapi beberapa hospital dilaporkan menerima lebih 40 mangsa kemalangan itu dan menjangkakan lebih ramai mangsa lain.
Kereta api Amtrak itu membawa kira-kira 243 penumpang dan 12 kru apabila kemalangan itu berlaku dekat bandar Mendon. Tujuh gerabak  penumpang dilaporkan tergelincir daripada landasan.
“Masih terlalu awal untuk membuat spekulasi tentang mengapa lori itu berada di landasan,” kata Pengerusi Lembaga Keselamatan Pengangkutan Kebangsaan (NTSB), Jennifer Homendy.

Sebuah pasukan penyiasat NTSB dijangka tiba di lokasi kejadian hari ini. Laluan itu akan ditutup selama beberapa hari semasa mereka mengumpulkan bukti, katanya. – Agensi


Suami isteri lari tinggalkan mayat anak selepas kemalangan
Oleh NOR AINNA HAMZAH

28 Jun 2022, 9:38 pm
TAMPIN – Pasangan suami isteri nekad melarikan diri serta meninggalkan mayat anaknya selepas terbabit dalam kemalangan di Jalan Sungai Kelamah-Jelai-Gemas, malam kelmarin.
Dalam kejadian kira-kira 11.30 malam itu, pasangan berusia lingkungan 20an dan 30an itu melarikan melarikan diri dengan menaiki sebuah pacuan empat roda jenis Toyota Hilux.
Difahamkan kenderaan tersebut milik seorang pengguna jalan raya yang telah berhenti untuk memberikan bantuan awal kepada mangsa yang terlibat kemalangan.
Ketua Polis Daerah Tampin, Superintendan Anuwal Ab Wahab berkata, kemalangan tersebut berlaku ketika pasangan terbabit bersama seorang anak  berusia dua tahun dalam perjalanan dari Felda Jelai ke Felda Bukit Jalor.
Sebaik tiba di lokasi kejadian katanya, suspek lelaki yang memandu kenderaan jenis Proton Iswara Aeroback itu cuba memotong sebuah lori sebelum gagal mengawal kenderaan lalu terbabas ke kanan jalan.
“Kenderaan tersebut telah berpusing beberapa kali sebelum bergesel dengan sebuah lori. Akibat kemalangan tersebut, kedua-dua penumpang kereta telah tercampak keluar.

““Seorang kanak-kanak lelaki berusia dua tahun telah tercampak di tengah-tengah jalan raya telah digilis oleh sebuah kenderaan yang tidak dapat dikenal pasti,”katanya dalam satu kenyataan hari ini.
Mengulas lanjut Anuwal berkata, pasangan terbabit berjaya ditahan di rumah mereka di Felda Bukit Jalor dan pemeriksaan lanjut ke atas kenderaan yang dipandu lelaki berkenaan telah menemui dadah.
Jelas beliau, pihaknya telah membuka tiga kertas siasatan iaitu di bawah Seksyen 41(1) Akta Pengangkutan Jalan 1987, Seksyen 379A Kanun Keseksaan dan Seksyen 39A(1) Akta Dadah Berbahaya (ADB) 1985.-KOSMO! ONLINE


Giliran Sabah kecewakan Selangor
Oleh MOHD. FITRIE MUHAMAD

28 Jun 2022, 11:37 pm
PETALING JAYA – Hasrat Selangor untuk kembali ke landasan kemenangan selepas dibelasah Johor Darul Ta’zim (JDT), Jumaat lalu tidak kesampaian apabila terpaksa berpuas hati dengan keputusan seri 1-1 dengan Sabah di Stadium Majlis Bandaraya Petaling Jaya, sebentar tadi.
Bagaimanapun, Red Giants wajar menyalahkan diri sendiri kerana gagal menyudahkan beberapa peluang terbaik untuk menafikan jaringan penyamaan Sabah menerusi Saddil Ramdani.
Selangor hanya memerlukan tiga minit untuk berada di depan selepas kesilapan pertahanan Sabah, Jackson De Souza yang gagal mengeluarkan bola dari kawasan bahaya dengan lebih baik membuka peluang buat Herlison Caion meledak gol pembukaan.
Tuan rumah sepatutnya mampu menamatkan babak pertama dengan lebih banyak gol sebaliknya beberapa peluang terbaik gagal disudahkan dengan jaringan.
Sabah yang cuba bangkit memburu jaringan penyamaan sebelum memasuki bilik persalinan turut kecewa dan pertahanan Selangor dilihat lebih bersedia untuk menyekat setiap gerakan diatur.
Selepas memulakan babak kedua dengan aksi lebih agresif, usaha berterusan yang dilancarkan Sabah nyata membuahkan hasil menerusi jaringan penyamaan Saddil pada minit ke-52.

Seterusnya, kedua-dua pasukan saling mencuba untuk memburu gol kedua namun tiada tambahan jaringan mampu dihasilkan.-KOSMO! ONLINE


Brek rosak punca lori simen rempuh dua rumah
Oleh ASLIZA MUSA

28 Jun 2022, 9:08 pm
TANJUNG MALIM – Masalah brek menjadi punca sebuah lori simen hilang kawalan sebelum terbabas merempuh dua buah rumah di Jalan Bernam 6, Taman Bernam di sini, pagi tadi.
Kejadian itu menyebabkan pemandu lori berusia 36 tahun mengalami kecederaan di kepala manakala penghuni dua buah rumah terselamat.
Ketua Polis Daerah Muallim, Superintendan Mohd. Hasni Mohd. Nasir berkata, maklumat kemalangan itu diterima pada pukul 9.55 pagi di mana ketika kejadian, pemandu lori terbabit dalam perjalanan untuk menghantar simen.
Katanya, semasa menuruni bukit di kawasan perumahan tersebut, brek lori berkenaan didapati gagal berfungsi dan menyebabkan kenderaan itu terbabas merempuh dua buah rumah.
“Pelanggaran itu menyebabkan lelaki terbabit mengalami luka di kepala dan lebam di muka. Kesemua penghuni rumah selamat dan tiada kecederaan dilaporkan.
“Setakat ini, pemandu lori masih belum tampil membuat laporan polis kerana sedang menerima rawatan di Hospital Slim River,” katanya di sini hari ini.-KOSMO! ONLINE


Sze Fei-Izzuddin cemerlang ke pusingan kedua
Oleh MUHAMMAD ZUHAILY BADLISHAH

28 Jun 2022, 9:18 pm
KUALA LUMPUR – Beregu lelaki negara, Goh Sze Fei-Nur Izzuddin Rumsani tidak berdepan halangan sukar untuk mengesahkan kemaraan ke pusingan kedua Terbuka Malaysia di Axiata Arena, Bukit Jalil sebentar tadi.
Pasangan di ranking ke-12 dunia itu cuma mengambil masa 36 minit untuk menewaskan Yoshinori Takeuchi-Keiichiro Matsui dari Jepun dengan kemenangan straight-set 21-12, 21-12.
Ia adalah kemenangan kedua berturut-turut Sze Fei-Izzuddin ke atas lawan di kedudukan ke-31 dunia itu selepas kali pertama bertemu sewaktu Cabaran Antarabangsa Malaysia lima tahun lalu.
Namun, tugas sukar menanti Sze Fei-Izzuddin di pusingan kedua nanti apabila bertemu beregu No.1 India yang juga pemenang Piala Thomas 2022, Satwiksairaj Rankireddy-Chirag Shetty.
Rankireddy-Shetty mara selepas menumpaskan beregu negara, Man Wei Chong-Kai Wun Tee dengan keputusan 21-18, 21-11 hari ini.
Saingan pusingan pertama hari ini menyaksikan dua lagi wakil beregu negara, Ong Yew Sin-Teo Ee Yi dan Tan Kian Meng-Tan Wee Kiong juga mara ke peringkat seterusnya.

Turut mengikut jejak langkah ketiga-tiga beregu lelaki itu ialah pasangan muda wanita negara, Low Yeen Yuan-Valeree Siow Zi Xuan selepas menewaskan Linda Efler-Isabel Lohau dari Jerman 17-21, 21-16, 21-19. – KOSMO! ONLINE


Liga Super: JDT tunjuk taring benam PJ City FC 4-0
Oleh MOHAMAD FAIZAL HASHIM

28 Jun 2022, 11:32 pm
ISKANDAR PUTERI – Penyandang juara, Johor Darul Ta’zim (JDT) mempamerkan persembahan terbaik mereka selepas membenam Petaling Jaya City FC (PJ City FC) 4-0 pada aksi Liga Super di Stadium Sultan Ibrahim, di sini malam ini.
Gandingan penyerang berbisa, Bergson Da Silva dan Fernando Forestieri masing-masing meledak dua gol bagi membantu pasukan meraih kemenangan sekali gus mengukuhkan kedudukan di persada liga.
Pada aksi babak pertama, pasukan PJ City bertahan dengan baik menutup segala ruang buat pasukan tuan rumah untuk mengatur gerakan bagi memburu gol awal.
Gol pembukaan hadir pada minit ke-22 hasil jaringan Bergson Da Silva yang mengawal bola hantaran Leandro Velazquez dengan baik sebelum melepaskan rembatan deras menewaskan Kalamullah untuk meletakkan JDT di hadapan.
Tiga minit berselang, pasukan kendalian Benjamin Mora sekali lagi bersorak kegembiraan setelah Fernando Forestieri melebarkan kedudukan pada minit ke-25.
Forestieri memanfaatkan kepakaran mengambil sepakan percuma setelah rembatannya menuju ke penjuru kanan gawang menewaskan Kalamullah, gol menerusi sepakan bebas untuk dua perlawanan berturut-turut ketika berdepan Selangor FC.

JDT terus menambah derita buat PJ City setelah Bergson meledak kedua peribadinya apabila memusingkan badan setelah menerima umpanan Arif Aiman sebelum melepaskan sepakan lerek menewaskan penjaga gol pada minit ke-65.
Forestieri melengkapkan kemenangan bergaya buat skuad Harimau Selatan apabila meledak gol keempat perlawanan pada minit ke-85.-KOSMO! ONLINE


Gempa bumi sederhana gegar Taiwan
Oleh NUR HUDA MUSA

28 Jun 2022, 10:25 pm
PETALING JAYA – Gempa bumi sederhana bermagnitud 5.3 skala Ritcher dilaporkan berlaku di Taiwan pada 9.43 malam tadi.
Jabatan Meteorologi Malaysia (MetMalysia) dalam satu kenyataan berkata, pusat gempa bumi tersebut terletak 22.0 darjah Utara dan 120.3 darjah Timur.
Peta kawasan gempa bumi yang dilaporkan berlaku di Taiwan sebentar tadi.
“Kejadian itu berlaku dengan kedalaman 57 kilometer (km) dan 64km Selatan dari Kaohsiung, Taiwan.
“Bagaimanapun, susulan gempa bumi itu tiada ancaman tsunami berikan kepada Malaysia,” katanya di sini tadi.
Dalam pada itu, MetMalaysia juga mengeluarkan amaran ribut petir melibatkan tiga buah negeri iaitu Perak, Kelantan dan Pahang sehingga pukul 1 pagi nanti.
“Amaran itu dikeluarkan susulan hujan lebat berserta ribut petir yang dijangka melanda daerah Kuala Kangsar, Kinta dan Kampar di Perak.

“Selain itu, cuaca sama turut dijangka berlaku di Gua Musang, Kelantan, Tanah Tinggi Cameron serta Lipis di Pahang,” ujarnya. – KOSMO! ONLINE


Tindakan pantas bomba selamatkan 11 penghuni rumah
Oleh MOHD. RAFIE AZIMI

28 Jun 2022, 9:49 pm
ALOR SETAR – Tindakan pantas pasukan bomba berjaya menyelamatkan nyawa 11 mangsa
yang terperangkap dalam kebakaran rumah di Jalan Dato Haji Shuib 2, Taman Sri Taman 2 di sini hari ini.
Timbalan Pengarah Jabatan Bomba dan Penyelamat (JBPM) Kedah, Penolong Pesuruhjaya Bomba Syufaat Kamaron berkata, pihaknya menerima laporan mengenai kejadian itu kira-kira pukul 5.54 petang tadi dan tiba di lokasi kejadian kurang lima minit selepas itu.
Katanya, maklumat diterima menyatakan terdapat dua buah rumah sedang terbakar dengan beberapa mangsa turut berada dalam rumah tersebut.
“Kami berjaya menyelamatkan sembilan mangsa terdiri daripada tiga wanita dewasa dan enam kanak-kanak di dalam rumah pertama.
“Di situ, kami berdepan cabaran mengeluarkan mangsa terakhir yang merupakan seorang wanita dewasa ketika dia cuba menyelamatkan diri dengan bersembunyi di bilik air,” katanya di sini hari ini.
Menurutnya, dalam keadaan api yang marak, anggota terpaksa memecahkan cermin kecil di bilik air tersebut untuk menarik mangsa keluar.

“Di rumah kedua pula, terdapat sembilan mangsa ketika kejadian berlaku, namun tujuh daripadanya berjaya keluar sendiri dan hanya dua yang perlu diselamatkan,” ujarnya.
Beliau berkata, beberapa mangsa mengadu sesak nafas dan dikejarkan ke Hospital Sultanah Bahiyah (HSB) di sini untuk rawatan.
“Seorang remaja berusia 19 tahun dan bayi berusia setahun dirawat di zon merah HSB manakala enam remaja dan seorang kanak-kanak yang cedera ringan dirawat di tempat kejadian,” jelasnya.
Difahamkan salah sebuah rumah tersebut didiami keluarga arwah Ishak Darus yang dibantu pendakwah terkenal, Ebit Liew sejak 2020 dan pernah tular sebelum ini.- KOSMO! ONLINE


Pembantu guru, duda dicekup lepas rindu di hotel
Oleh DIYANATUL ATIQAH ZAKARYA

28 Jun 2022, 7:49 pm
ALOR GAJAH – Enam individu termasuk seorang pembantu guru di sebuah tadika di sini dan pasangannya duda dicekup berkhalwat di hotel bajet sekitar Masjid Tanah, di sini, malam tadi.
Dalam serbuan kira-kira pukul 12.30 malam itu, kesemua mereka yang berusia antara 17 hingga 37 tahun dicekup pegawai syarak bersama-sama anggota polis.
Pengarah JAIM, Datuk Che Sukri Che Mat berkata, hasil maklumat orang awam, serbuan telah dilakukan di hotel bajet di kawasan Taman Bidara Jaya.
Katanya, hasil pemeriksaan tiga pasangan telah ditahan selepas gagal menunjukkan dokumen pernikahan.
“Berdasarkan aduan awam, pegawai syarak selaku Imam Masjid Al-Jawahir Pengkalan Balak bersama-sama ahli jawatankuasa serta enam anggota polis telah pergi ke lokasi.
“Hasil pemeriksaan tiga bilik berasingan membawa kepada penahanan tiga pasangan, termasuk seorang pembantu guru tadika berusia 36 tahun,”katanya ketika dihubungi di sini, hari ini.

Mengulas lanjut beliau berkata, hasil soal siasat, pembantu guru itu yang juga merupakan janda anak dua mengaku telah bersekedudukan dengan kekasihnya seorang duda.
“Dia menetap dan bekerja di Melaka, manakala kekasihnya yang merupakan duda berusia 37 tahun berasal dari Kedah.
“Lelaki itu memberi alasan datang ke Melaka semalam untuk menghadiri temu duga di sebuah kilang di sini dan mereka menginap di hotel kerana telah lama tidak berjumpa,” katanya.
Tambahnya, pasangan itu mendakwa telah berkenalan semasa pembantu guru itu menghadiri kursus di Kedah pada tahun lalu.
Katanya, kesemua yang ditahan disiasat di bawah Seksyen 53 Enakmen Kesalahan Syariah Negeri Melaka 1991.-KOSMO! ONLINE


Keluarga budak maut disengat tebuan mahu pembelaan
Oleh TENGKU DANISH BAHRI TENGKU YUSOFF

28 Jun 2022, 8:51 pm
KUALA NERUS – Ahli keluarga kepada budak lelaki lima tahun yang meninggal dunia akibat disengat tebuan pada kelmarin berhasrat mengambil tindakan perundangan terhadap pihak didakwa bertanggungjawab.
Bapa mangsa, Mohd. Khalid Omar, 40, mendakwa, dia percaya insiden malang itu boleh dielakkan sekiranya pihak berkuasa tempatan (PBT) cakna memastikan keselamatan penduduk.
Dakwanya, sarang tebuan tanah yang menyengat anaknya berada di bawah sisa rangkat pelantar jeti usang yang dibiarkan sejak empat tahun lalu di kawasan taman permainan berkenaan.
“Rangka pelantar jeti itu tidak sepatutnya berada di kawasan taman permainan berkenaan. Apatah lagi ia bersebelahan gelanggang futsal dan taska,” dakwanya ketika ditemui Kosmo! di rumah keluarganya di Kampung Tok Jembal di sini hari ini.
Mohd. Khalid mendakwa, selain sarang tebuan tanah, penduduk setempat juga mendakwa ternampak kelibat anak ular tedung di lokasi sama.
“Saya harap kejadian menimpa arwah anak tidak berulang dan menjadi pengajaran. Kami sekeluarga masih berbincang untuk menggunakan saluran undang-undang,” katanya.

Kosmo! semalam melaporkan anak ketiga Mohd. Khalid, Eidrish meninggal dunia setelah terkena lebih 60 sengatan tebuan tanah ketika bermain bersama dua kakaknya di hadapan rumah datuk mereka.
Kakak mangsa, Nur Aiyris Dania, 7, dan Nur Adelya, 10, kini sedang dirawat di Hospital Sultanah Nur Zahirah (HSNZ) dan dilaporkan dalam keadaan baik dan beransur pulih. – KOSMO! ONLINE


Anak hampir diculik, Lufya cedera dipukul penyerang
Oleh HARYATI KARIM

28 Jun 2022, 7:04 pm
PETALING JAYA- Pelakon dan penyanyi Lufya Omar mengalami kecederaan di wajah, kepala dan badan selepas dipukul dengan batang kayu oleh seorang lelaki dipercayai mahu menculik anaknya.
Berkongsi detik cemas tersebut menerusi Instagramnya, Lufya mendedahkan, kejadian tersebut berlaku dua hari lalu ketika dia membawa anaknya, Laana Haura, 5, ke sebuah taman permainan di Kota Damansara, Selangor.
“Dua hari lalu, Fya (Lufya) diserang oleh seorang lelaki yang nak cuba menculik anak perempuan saya. Masa itu kami berada di taman permainan di Kota Damansara lebih kurang pukul 4 petang sehingga 5 petang.
“Seorang lelaki Melayu yang bersifat dayus telah memukul Fya menggunakan batang kayu ke kepala, badan serta menyebabkan kecederaan wajah,” kongsi Lufya.
Biarpun begitu, Lufya memanjatkan kesyukuran apabila dia dan anaknya selamat dalam kejadian tersebut selepas bergelut dengan penyerang itu.
Tambah Lufya, kejadian tidak diingini tersebut menyedarkannya bahawa memiliki kemahiran seni mempertahankan diri dalam kalangan wanita adalah penting.

“Alhamdulillah, anak selamat dan Fya pun selamat. Im a fighter! Apa yang Fya hendak sampaikan di sini, demi keselamatan anak serta diri, walaupun kita ini wanita yang lemah, perlu ada ilmu mempertahankan diri.
“Ikutkan orang yang menyerang itu lelaki yang agak besar dan kuat. Dengan izin Allah juga Fya dapat melawan dan menyelamatkan anak Fya,” tulis Lufya.
Dalam pada itu, Lufya ingin memberi amaran kepada ibubapa di luar sana supaya sentiasa berhati-hati dan memantau keadaan sekeliling apabila keluar bersama anak masing-masing.
“Perkara yang paling penting, kita harus sentiasa berwaspada. Kita tidak tahu orang zaman sekarang ini sanggup buat perkara-perkara keji.
“Manusia semakin tiada kemanusiaan. Doakan kesembuhan dan keselamatan kami,” kata Lufya.
Terdahulu, Lufya pernah mendirikan rumah tangga dengan seorang doktor, Che Muhammad Hafiz Che Baharum pada 26 November 2016.
Mereka dikurniakan cahaya mata perempuan, Laana Haura, bagaimanapun perkahwinan tersebut berakhir dengan perceraian pada 17 Jun 2020 di Mahkamah Rendah Syariah Daerah Petaling, Shah Alam, Selangor -KOSMO! ONLINE


Kumpulan WhatsApp dedahkan pengguna kepada kecurian data
Oleh EDDY AQMAL MOHAMED HAMIDI

28 Jun 2022, 8:37 pm
PUTRAJAYA – Keghairahan rakyat Malaysia mewujudkan serta berada di dalam banyak kumpulan aplikasi WhatsApp secara tidak langsung mendedahkan mereka kepada risiko kecurian data peribadi.
Ketua Pesuruhjaya Jabatan Perlindungan Data Peribadi Malaysia (JPDP), Mazmalek Mohamad berkata, kajian oleh Suruhanjaya Komunikasi dan Multimedia Malaysia (SKMM) mendapati kira-kira 98 peratus rakyat Malaysia menggunakan aplikasi tersebut sebagai platform perhubungan bersama kenalan atau untuk urusan kerja.
“Bergantung kepada populariti atau keperluan, seseorang itu dianggarkan mempunyai kira-kira 30 kumpulan WhatsApp yang mana secara tidak langsung memberikan akses nombor telefon milik mereka kepada kira-kira 600 individu lain secara kasar.
“Sudah pasti tidak semua di antara kita mengenali setiap individu yang berada di dalam kumpulan WhatsApp yang kita sertai, lainlah jika ia kumpulan keluarga atau rakan serumah, jadi bagaimana mahu melindungi data kita daripada individu yang tidak dikenali ini?,” katanya.
Beliau berkata demikian kepada pemberita ketika ditemui selepas menyampaikan taklimat berhubung bidang kuasa Pejabat Pesuruhjaya Perlindungan Data Peribadi Malaysia kepada pengamal media di sini hari ini.
Menurut Mazmalek, apabila data seperti nombor telefon milik kita diperolehi oleh individu lain di dalam kumpulan tersebut apakah yang menghalang mereka daripada memberikannya kepada pihak ketiga.

“Di masa kini, nombor telefon merupakan data peribadi milik individu yang perlu dilindungi kerana apabila telah didedahkan, tidak mustahil kita akan menerima pelbagai iklan menjual barang atau perkhidmatan malah lebih teruk jika dihubungi oleh ‘scammer’.
“Apabila berlaku kes kecurian data, JPDP siasat dan dapati ia berpunca daripada kumpulan WhatsApp malah ada siasatan mendapati mangsa menyertai sehingga 50 kumpulan dan tidak mengenali ahlinya yang lain,” ujar beliau.
Tambah beliau, rakyat Malaysia perlu lebih bijak membuat pertimbangan dan tidak sewenang-wenangnya mewujudkan atau menyertai kumpulan WhatsApp yang tidak memberi apa-apa faedah kepada mereka.
“Lebih banyak kumpulan yang kita sertai lebih besar risikonya,” kata beliau. – KOSMO! ONLINE


Pekerja ‘lesap’ selepas majikan tersilap bayar gaji RM792,000
Oleh KOSMO!

28 Jun 2022, 8:32 pm
SANTIAGO, CHILE – Seorang lelaki di Chile yang secara tidak sengaja menerima wang gaji 286 kali lebih tinggi daripada pendapatan bulanannya, dilaporkan menghilangkan diri selepas berjanji mahu memulangkan lebihan wang tersebut kepada majikannya, lapor laman berita Oddity Central semalam.
Jabatan sumber manusia syarikat pengeluar makanan sejuk beku, Consorcio Industrial de Alimentos (Cial)  dikatakan secara tidak sengaja membayar wang gaji berjumlah AS$180,000 (RM791,836) kepada seorang pekerjanya bulan lalu.
Pekerja terbabit sepatutnya hanya menerima gaji berjumlah AS$542 (RM2,384).
Dia bagaimanapun telah meletakkan jawatan, seterusnya hilang tanpa dapat dihubungi sehingga memaksa pihak syarikat mengambil tindakan undang-undang.
Menurut akhbar Diario Financiero,  seorang pembantu pejabat di Cial telah memberitahu timbalan pengurus mengenai kesilapan pembayaran gaji bulanan kakitangan tersebut pada 30 Mei lalu.
Selepas memeriksa rekod pembayaran, pengurusan Cial mengesahkan bahawa kakitangan itu dibayar 286 kali lebih tinggi berbanding gaji bulanannya. Pihak pengurusan kemudian mengarahkannya untuk memulangkan wang tersebut.

Pekerja terbabit pada awalnya  berjanji untuk membayar balik keesokan harinya, namun dia tidak bertindak demikian meskipun mendakwa akan pergi ke bank bagi membuat pembayaran.
Pada 2 Jun lalu, kakitangan berkenaan meletakkan jawatan menerusi sebuah firma guaman sebelum menghilangkan diri tanpa dapat dijejaki. – Agensi


Budak lelaki tangkap, pegang tikus sebelah tangan
Oleh KOSMO!

28 Jun 2022, 9:00 pm
JAKARTA – Sebuah klip di media sosial Indonesia memaparkan keberanian seorang budak lelaki yang menangkap tikus dengan menggunakan sebelah tangannya, lapor laman berita Suara.com.
Video dirakam oleh ibu kepada kanak-kanak itu dimuat naik dalam akaun Instagram @nyinyiran.jowo.
Dalam paparan berkenaan, kanak-kanak itu dilihat dengan tenang memegang seekor tikus menggunakan sebelah tangannya.
Wanita itu terkejut melihat apa yang dibawa oleh anaknya. Dia juga bingung kerana anaknya tidak takut dengan tikus.
“Dari mana datangnya?” tanya wanita itu.
“Dari situ,” jawab anaknya sambil menunjukkan ke arah dapur.

Video berkenaan mendapat perhatian netizen di ruangan komen.
“Ketika kecil menangkap tikus, harap-harap sudah besar nanti boleh tangkap tikus pejabat,” komen seorang netizen.
“Tikus itu boleh berpusing dan gigit jari. Dulu saya pernah kena gigit. Macam tu lah saya pegang, pada ekornya,” komen netizen lain. – Agensi


Penunggang motosikal maut rempuh belakang lori
Oleh MOHD. HUSNI MOHD. NOOR

28 Jun 2022, 8:30 pm
SEPANG – Seorang penunggang pemuda maut apabila motosikal ditunggangnya merempuh belakang sebuah lori berdekatan Desa Pinggiran Putra, di sini pagi tadi.
Dalam kejadian pukul 10.31 pagi di Kilometer (KM) 5.8 Jalan Desa Pinggiran Putra itu, mangsa yang menunggang motosikal jenis Honda EX5 Dream gagal mengelak sebuah lori yang tiba-tiba membelok ke kiri jalan untuk memasuki sebuah lorong.
Ketua Polis Daerah Sepang, Asisten Komisioner Wan Kamarul Azran Wan Yusof berkata, ketika kejadian, mangsa dalam perjalanan dari Putrajaya menuju ke arah Dengkil.
Beliau berkata, sebaik tiba di lokasi kejadian, sebuah lori jenis Isuzu tiba-tiba membelok ke kiri jalan dipercayai mahu menuju ke kawasan kandang lembu di sini sebelum dirempuh mangsa dari arah belakang.
“Mangsa yang berusia 26 tahun maut di lokasi kejadian akibat kecederaan parah pada kepala dan mayat mangsa telah dibawa ke Hospital Serdang untuk bedah siasat.
“Siasatan awal mendapati, mangsa berasal dari Seksyen 2, Bandar Baru Bangi dan bekerja sebagai penyelenggara bangunan selain bekerja sambilan sebagai penunggang p-hailing,” katanya ketika dihubungi hari ini.

Ujar beliau, pemandu lori berusia 55 tahun pula berasal dari Desa Pinggiran Putra tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan (APJ) 1987. – KOSMO! ONLINE


Pengemis baling selipar jika pemandu tidak beri wang
Oleh KOSMO!

28 Jun 2022, 8:00 pm
JAKARTA – Sebuah klip video tular di media sosial Indonesia kerana memaparkan aksi seorang pengemis yang mengamuk sehingga sanggup melempar selipar ke arah pemandu di jalan raya, lapor laman berita Suara.com kelmarin.
Kejadian yang dilaporkan berlaku di Kota Semarang, wilayah Jawa Tengah itu dikatakan berpunca daripada rasa marah pengemis berkenaan kerana tidak diberikan wang.
Selain membaling  selipar, dia juga memaki hamun pemandu kerana  tidak memberikan derma kepadanya.
“Sudahlah mengamuk, bibirnya juga tidak lekang dengan sumpah seranah. Susah betul kalau berdepan  orang seperti ini,” demikian menurut kenyataan dalam hantaran video tersebut.
Sementara itu, menurut laporan laman berita Ayo Semarang, pengemis tersebut pernah ditangkap  polis Kota Semarang sebanyak dua kali.
“Sebelum ini, pengemis tersebut telah diberkas di Kalibanteng.

“Dia   tidak mempunyai masalah gangguan mental tetapi kerap  menghempas pintu kereta dan meludah kepada orang ramai jika tidak memberikannya wang derma,” kata Ketua Polis Perbandaran Kota Semarang, Fajar Purwoto. – Agensi


Virus cacar monyet bermutasi 12 kali ganda lebih cepat
Oleh KOSMO!

28 Jun 2022, 7:30 pm
LONDON – Pakar-pakar memberi amaran bahawa virus cacar monyet kini bermutasi lebih cepat daripada jangkaan, menyebabkan penularan berlaku lebih pantas berbanding varian sebelumnya, lapor portal berita MailOnline semalam.
Pasukan penyelidik Institut Kesihatan Kebangsaan (NIH) mendapati virus itu bermutasi 12 kali ganda lebih cepat berbanding jangkaan pakar-pakar perubatan sejak 2018.
Justeru, mereka percaya bahawa virus cacar monyet yang merebak menerusi sentuhan atau permukaan tercemar, mungkin boleh menular dengan cara berlainan berbanding sebelum ini.
Penemuan itu disiarkan dalam laporan kemaskini kes cacar monyet global yang menyaksikan 201 kes dikesan di 25 negeri Amerika Syarikat termasuk Washington.
Dalam pada itu, lebih 3,500 kes direkodkan di seluruh dunia di negara-negara bukan endemik cacar monyet.
Penyelidik-penyelidik NIH bertindak mengumpul dan mengkaji 15 sampel virus cacar monyet menerusi kajian tersebut.

Mereka menstruktur semula maklumat genetik virus itu untuk mencari bilangan mutasi yang berlaku sejak varian itu mula merebak.
Walaupun virus itu hanya dikesan baru-baru ini dalam populasi manusia, pakar-pakar berkata, mereka percaya varian cacar monyet yang berasal dari Afrika Barat itu mula merebak ke seluruh dunia pada 2018.
Virus cacar monyet pada asalnya tidak bermutasi dengan cepat seperti Covid-19.
Punca cacar monyet bermutasi pada kadar 12 kali ganda itu tidak dapat dipastikan walaupun pakar-pakar percaya proses tersebut menyumbang kepada peningkatan wabak berkenaan tahun ini. – Agensi


[KEMASKINI] Lima beranak termasuk bayi maut kereta bertembung treler
Oleh NORHAFIZAN ZULKIFLI

28 Jun 2022, 7:35 pm
KUANTAN – Lima beranak maut selepas kereta yang dinaiki mereka bertembung dengan sebuah treler di Kilometer 36 Jalan Kuantan-Segamat berhampiran sebuah stesen minyak dekat Gambang di sini hari ini.
Mangsa yang maut dalam kejadian itu ialah pemandu kereta, Muhammad Rosli Ibrahim,32; isterinya, Nor Afiqah Abdullah Sani, 35, tiga anak mereka Nur Safwa Irdina, 7, dan Nur Sofea Raida, 6, serta seorang bayi yang dipangku penumpang hadapan.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, kejadian kira-kira pukul 3.40 petang itu berlaku ketika kesemua mangsa yang menaiki kereta jenis Toyota dalam perjalanan dari arah Muadzam ke Kuantan.
“Apabila tiba di tempat kejadian tiba-tiba pemandu kereta dipercayai masuk ke laluan treler (bertentangan) menyebabkan pemandu treler cuba mengelak ke kiri jalan namun kerana jarak terlalu dekat telah melangar bahagian hadapan kereta.
“Akibat kemalangan kesemua lima penumpang kereta meninggal dunia di tempat kejadian,”katanya di sini hari ini.
Menurutnya, mayat mangsa dihantar ke Hospital Tengku Ampuan Afzan (HTAA) Kuantan untuk bedah siasat dan kes disiasat mengikut Seksyen 41 (1) Akta Pengangkutan Jalan 1987.

Katanya berdasarkan siasatan awal mendapati lokasi jalan merupakan jalan dua hala dan semasa kejadian cuaca adalah baik serta permukaan jalan kering.-KOSMO! ONLINE


RM37,361 simpanan peribadi, KWSP lesap diperdaya sindiket kerja online
Oleh SYED AZLAN SAYED HIZAR

28 Jun 2022, 5:49 pm
PADANG BESAR – Seorang pembantu kesihatan kerugian wang simpanan peribadi dan Kumpulan Wang Simpanan Pekerja (KWSP) berjumlah RM37,361 setelah ditipu sindiket pekerjaan tidak wujud secara dalam talian.
Ketua Polis Daerah Padang Besar, Asisten Komisioner Mohd. Shokri Abdullah berkata, wanita berusia 26 tahun itu pada mulanya tertarik melihat iklan pekerjaan di Facebook.
Katanya, mangsa yang tertarik dengan tawaran kerja menjanjikan pulangan tinggi dalam masa singkat kemudiannya menghubungi individu dikenali dengan nama Agnes mendakwa dari syarikat SP eCommerce.
“Mangsa diberi penerangan untuk membeli pelbagai produk bagi tujuan menaikkan ‘rating’ dan akan mendapat imbuhan setelah barang tersebut dijual oleh mereka.
“Wanita tersebut kemudiannya melakukan sebanyak lapan transaksi ke empat akaun bank Agnes seperti diarahkan suspek,” katanya di sini hari ini.
Tambah Mohd. Shokri, selepas tiga hari melakukan transaksi, mangsa mengesyaki bahawa dirinya diperdaya selepas tidak mendapat apa yang dijanjikan suspek sebelum bertindak membuat laporan polis petang semalam. – KOSMO! ONLINE


Lagi saksi akui buat invois, baucar palsu
Oleh NORLIZAH ABAS

28 Jun 2022, 6:16 pm
KUALA LUMPUR – Perbicaraan kes rasuah Lim Guan Eng di Mahkamah Sesyen di sini hari ini diberitahu, seorang lagi saksi mengaku memalsukan akaun dengan menyediakan invois dan baucar palsu kepada empat buah syarikat sedangkan pembayaran tidak dijelaskan kepada syarikat-syarikat itu.
Ibrahim Sahari, 58, sebaliknya berkata pembayaran dikeluarkan kepada bekas rakan sejawatannya, Datuk Zarul Ahmad Mohd. Zulkifli yang mana wang itu kemudian digunakan untuk merasuah Lim Guan Eng.
Perbicaraan sebelum ini diberitahu, wang rasuah itu adalah 10 peratus daripada keuntungan bersih syarikat kontraktor Consortium Zenith Beijing Urban Construction Group Sdn. Bhd. (CZBUCG) yang mengendalikan projek terowong dasar laut dan jalan utama di Pulau Pinang.
Semalam, bekas Naib Presiden Kanan, Kewangan dan Perkhidmatan Korporat CZBUCG, Azli Adam mengaku menyediakan invois dan baucar bayaran palsu atas arahan Zarul Ahmad meskipun mengetahui perbuatan itu satu kesalahan.
Ibrahim yang kini bekas Pengarah Consortium Zenith Construction Sdn. Bhd. (CZCSB) berkata, pada asalnya beliau tidak mengetahui kepada siapa wang itu diserahkan.
`Saya hanya mengetahui bahawa wang itu digunakan untuk merasuah Ketua Menteri Pulau Pinang seperti yang didedahkan oleh Zarul Ahmad sendiri setelah beliau (Zarul Ahmad) selesai memberi percakapan kepada Suruhanjaya Pencegahan Rasuah Malaysia (SPRM),” ujarnya.

Beliau menyatakan demikian pada sesi pemeriksaan utama yang dikendalikan oleh Timbalan Pendakwa Raya Mohammed Mokhzani Faris Mokhtar.
Saksi pendakwaan ke-29 itu menyatakan, Zarul Ahmad yang ketika itu merupakan Pengarah CZCSB juga tidak memaklumkan cara pembayaran rasuah yang diberikan kepada Guan Eng.
Ketika membacakan pernyataan saksi, Ibrahim menyatakan, pengeluaran wang daripada CZCSB kepada Zarul Ahmad diuruskan oleh Azli.
Pernyataan itu menyatakan pada 2017, CZBUCG telah ditukarkan kepada CZCSB kerana rakan kongsi iaitu BUCG telah keluar dari Consortium.
Tindakan itu atas arahan kerajaan negeri susulan insiden kren jatuh melibatkan kematian yang mana insiden tersebut berlaku dalam kawasan projek BUCG.
Ujar Ibrahim dalam pernyataan saksi, Zarul Ahmad turut mengarahkan beliau dan Azli agar mencari syarikat yang masih wujud namun tidak lagi aktif untuk menggunakan invoisnya  bagi tujuan rekod pengeluaran wang.
Saksi berkata, empat syarikat itu ialah Sinar Bina Consultancy Services (SBCS), Bintang Ria Engineering (BRE), JKM Konsortium Sdn. Bhd. (JKMKSB) dan Jurutera Konsult Maju Sdn. Bhd. (JKMSB).
Ketika disoal balas oleh peguam Gobind Singh Deo yang mewakili Guan Eng, Ibrahim mengaku beliau dan Azli melakukan kesalahan dengan menyediakan invois dan baucar bayaran palsu.
Saksi turut mengaku mereka-reka transaksi pengeluaran wang namun menafikan beliau dan Azli adalah jaguh mereka-reka keterangan di mahkamah untuk kepentingan peribadi.
Perbicaraan di hadapan Hakim Azura Alwi bersambung 25 Julai ini. – KOSMO! ONLINE


Seminggu berkahwin, mentua minta anak kahwin lain jika isteri belum hamil
Oleh KOSMO!

28 Jun 2022, 6:30 pm
JAKARTA – Sebuah hantaran yang tular di media sosial Indonesia memaparkan luahan hati seorang wanita yang baru seminggu berkahwin tetapi dibantah oleh keluarga mentua kerana belum hamil, lapor laman berita Suara.com.
Hantaran berkenaan dimuat naik dalam akaun Instagram @/igtainmentt.
Wanita itu mendakwa bahawa mentuanya meminta dia melakukan ujian kehamilan setelah seminggu berkahwin.
“Saya baru seminggu berkahwin terus disuruh ambil ujian kehamilan oleh mentua. Dia bertanya kenapa belum mengandung lagi. Ini kerana dua isteri abang kepada suami saya belum mempunyai anak.
“Bahkan, mentua beritahu jika saya gagal hamil dalam tempoh sebulan, suami saya disuruh kahwin lain. Saya tertekan kerana suami menurut permintaan mentua.
“Saya sayangkan suami, minta beri jalan penyelesaian,” demikian luahan wanita tersebut.

Hantaran itu mendapat perhatian netizen di ruangan komen.
“Wanita bukan kilang anak! Suami harus bertegas soal ini. Saya sedih membacanya,” kata seorang netizen.
“Pada pendapat saya, buat ujian kesuburan sahaja. Isteri abangnya tak hamil langsung, takut suami atau menantunya kurang subur,” komen netizen lain. – Agensi


Dua beradik sindiket seludup arak ditahan cuba sogok polis RM25,000
Oleh MOHD YUNUS YAKKUB

28 Jun 2022, 6:39 pm
SHAH ALAM – Dua beradik dipercayai anggota sindiket penyeludupan minuman keras ditahan apabila cuba menyogok wang tunai berjumlah RM25,000 kepada pegawai kanan polis, hari ini.
Kedua-dua suspek lelaki berusia 40an itu ditahan kira-kira pukul 10 pagi tadi.
Menurut sumber, terdahulu satu operasi bersama antara polis Bukit Aman dan Suruhanjaya Pencegahan Rasuah Malaysia (SPRM) dilakukan di premis perniagaan minuman milik salah seorang suspek.
Katanya, suspek itu juga adalah pengurus syarikat di premis berkenaan yang beroperasi di Kuala Lumpur.
“Kedua-dua suspek yang dipercayai terlibat dalam aktiviti penjualan minuman keras tanpa cukai telah menyogok wang tunai kira-kira RM25,000 kepada salah seorang pegawai kanan polis.
“Sogokan itu sebagai balasan supaya mereka dilepaskan dan tidak diambil sebarang tindakan di bawah Seksyen 135(1)(e) Akta Kastam 1967,” katanya di sini hari ini.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 17 (b) Akta SPRM 2009.
“Kedua-dua suspek akan dibawa ke Mahkamah Majistret Shah Alam pukul 9 pagi esok untuk permohonan reman,” jelasnya. -KOSMO!ONLINE


Tidak tahu ada perjumpaan suruh berundur – Ahmad Zahid
Oleh NUZULSHAM SHAMSUDDIN

28 Jun 2022, 6:32 pm
KUALA LUMPUR – Datuk Seri Ahmad Zahid Hamidi berkata beliau tidak mengetahui mengenai sebarang perjumpaan yang memintanya untuk mengundur diri sebagai Presiden UMNO.
Ahmad Zahid berkata, meskipun terdapat desakan mengenai perkara itu (mengundur diri dari Presiden UMNO), setiap pihak perlu mengikut peraturan parti yang telah ditetapkan.
“Kita mesti menghormati perlembagaan parti jika seseorang itu dipilih oleh perwakilan maka jika sesuatu permintaaan mahu dilakukan ianya ada peraturan parti yang memboleh atau tidak seseorang itu berada di sesuatu jawatan,” katanya ketika ditemui di Kompleks Mahkamah Kuala Lumpur selepas prosiding perbicaraan bela diri kes rasuah, pecah amanah dan pengubahan wang haram dihadapinya.
Semalam Ahli Parlimen Pasir Salak, Datuk Seri Tajuddin Abdul Rahman, dalam sidang akhbarnya menyambut baik penggugurannya daripada Majlis Kerja Tertinggi (MKT) UMNO namun mencadangkan Ahmad Zahid untuk mengundurkan diri secara baik.
Beliau berkata, cadangan itu telah dilakukan terlebih dahulu pada Mei 2020 lalu yang diketuai Datuk Seri Mohamad Hasan serta disertai Datuk Seri Najib Tun Razak.
Menurutnya, cadangan tersebut dibuat bagi menyatakan kebimbangan kes-kes mahkamah yang dimiliki Ahmad Zahid sekali gus boleh menjejaskan imej UMNO. Jelasnya, peranan beliau sebagai MKT UMNO adalah untuk menjaga kepentingan dan perjuangan parti.

Dalam pada itu, ditanya adakah Tajuddin akan dikenakan sebarang tindakan, Ahmad Zahid berkata sekiranya Lembaga Disipin mendapat lapoan atau pernintaan menyiasat Tajuddin saranan lembaga itu akan dipertimbang dan diputuskan Majlis Tertinggi.
“Jika Lembaga Disiplin mendapat laporan atau permintaan atau sebarang siasatan untuk sesuatu tindakan dilakukan , maka apa juga saranan Lembaga Disiplin akan dipertimbang dan akan diputuskan oleh Majlis Tertinggi,” katanya lagi. – KOSMO! ONLINE


Maafkan kami peminat – Peng Soon
Oleh MUHAMMAD ZUHAILY BADLISHAH

28 Jun 2022, 5:58 pm
KUALA LUMPUR – Beregu campuran negara, Chan Peng Soon-Cheah Yee See akur gagal meneruskan langkah ke pusingan kedua Terbuka Malaysia selepas tewas kepada beregu Indonesia, Rinov Rivaldy-Pitha Haningtyas Mentari.
Peng Soon-Yee See telah memberikan tentangan sengit sebelum tumbang dalam pertarungan tiga set kepada Rivaldy-Mentari dengan keputusan 21-9, 12-21, 20-22 di Axiata Arena, Bukit Jalil hari ini.
Peng Soon yang pernah meraih pingat gangsa Sukan Olimpik Rio 2016 bersama Goh Liu Ying, memohon maaf kepada para penyokong yang hadir membanjiri Axiata Arena memberikan sokongan kepada mereka.
“Saya rasa (bersalah) beri penyokong kecewa sebab kalah perlawanan tadi. Saya minta maaf kepada penyokong.
“Walaupun kalah perlawanan hari ini tetapi kami sangat seronok kerana sudah lama tidak rasa suasana seperti ini,” katanya.
Yee See turut meluahkan keterujaannya beraksi di hadapan ribuan penyokong sendiri dan menyifatkan antara sebab kekalahan mereka mungkin kerana gagal menyesuaikan diri dengan faktor angin.

Turut gagal melangkah ke pusingan kedua bagi kategori beregu campuran ialah Choong Hon Jian-Peck Yen Wei apabila tewas 18-21, 18-21 kepada pasangan Hong Kong, Tang Chun Man-Tse Ying Suet. – KOSMO! ONLINE


13,143 kompaun, 6,383 premis diarahkan tutup sepanjang Ops Patuh
Oleh MOHD. HUSNI MOHD. NOOR

28 Jun 2022, 6:26 pm
PUTRAJAYA – Sebanyak 5,551,094 pemeriksaan direkodkan sepanjang Ops Patuh yang dikendalikan Jawatankuasa Koordinasi Penguatkuasaan dan Pematuhan prosedur operasi standard (SOP) Perintah Kawalan Pergerakan (PKP) Covid-19 (JKPS) sejak setahun lalu.
Menteri Dalam Negeri, Datuk Seri Hamzah Zainuddin berkata, sepanjang tempoh Ops Patuh itu, sebanyak 13,143 kompaun telah dikeluarkan dan 6,383 premis telah diarahkan tutup.
“Pada 25 Jun lalu, genap setahun JKPS ditubuhkan bagi menggerakkan Ops Patuh untuk menguatkuasakan Perintah Kawalan Pergerakan (PKP) yang dilaksanakan kerajaan.
“Kerajaan memutuskan untuk menamatkan pelantikan Pegawai Yang Diberikan Kuasa menerusi JKPS di bawah Akta Pencegahan dan Pengawalan Penyakit Berjangkit 1988 berkuatkuasa 30 Jun ini.
“Bagaimanapun, Polis Diraja Malaysia (PDRM) akan terus bekerjasama dengan Kementerian Kesihatan (KKM) bagi tujuan prosedur operasi standard (SOP) dan Protokol Peralihan Endemik,” katanya selepas menyempurnakan Majlis Apresiasi JKPS di sini, hari ini.
Katanya, kerjasama dengan KKM itu akan menggunakan kuasa perundangan sedia ada di bawah Akta Polis 1967 dengan pendekatan diberikan lebih kepada advokasi kepada rakyat berkaitan fasa peralihan endemik ini.- KOSMO! ONLINE


Ambil masa 3 jam perjalanan pergi-balik kerja
Oleh KOSMO!

28 Jun 2022, 5:58 pm
PETALING JAYA – Kebanyakan warga kota mengambil masa sekurang-kurangnya tiga jam perjalanan untuk pergi serta pulang ke rumah dari tempat kerja masing-masing.
Berdasarkan tinjauan Kosmo! di media sosial yang melibatkan kira-kira 200 responden, kebanyakan penduduk yang bekerja di Lembah Klang menghabiskan masa selama tiga jam setiap hari di dalam kenderaan.
Menjengah ke ruang komen, ramai pengguna media sosial berkongsi pengalaman terpaksa meredah trafik yang sesak setiap hari khususnya pada waktu puncak .
“6.30 pagi hingga 8 pagi, 5 petang hingga 7 petang. Jumlah tiga jam 30 minit satu hari. Boleh pergi lima jam kalau ada kemalangan atas jalan,” ujar Walid Ismail.
“Tiga jam pergi balik, ingat dah ada macam-macam ‘train’ okay, rupanya makin teruk jem Lembah Klang,” komen Mohd Shah Khalid.
“Pergi balik lebih kurang tiga jam, lima hari bekerja jadi 15 jam, 15 kali empat minggu 60 jam. Dua hari setengah duduk dalam kereta sebulan,” kongsi Muhammad Affendy. – KOSMO! ONLINE


SRAM pilih Aifa ganti tempat Sivasangari
Oleh MUHAMMAD ZUHAILY BADLISHAH

28 Jun 2022, 6:50 pm
KUALA LUMPUR – Persatuan Raket Skuasy Malaysia (SRAM) memilih Aifa Azman bagi menggantikan tempat pemain wanita pertama negara, S. Sivasangari dalam acara beregu pada Sukan Komanwel Birmingham 2022 bulan depan.
Ia berikutan situasi Sivasangari terpaksa menarik diri selepas mengalami kecederaan di kepala dalam kemalangan membabitkan sebuah lori dan kereta di Lebuh Raya KL-Putrajaya (MEX) pada pukul 3.46 pagi, Ahad lalu.
Pemain berusia 23 tahun yang berpangkalan di Amerika Syarikat itu dijangka memerlukan sekurang-kurangnya tiga bulan untuk sembuh sepenuhnya sebelum kembali semula ke gelanggang.
“Kami harus membuat keputusan bagi menggantikan tempat Sivasangari susulan kemalangan dialaminya yang menyebabkan dia tidak boleh beraksi di Sukan Komanwel.
“Jawatankuasa Kejurulatihan SRAM memutuskan Rachel Arnold yang sepatutnya bersama Sivasangari kini digandingkan dengan Aifa dalam acara beregu wanita.
SIVASANGARI mengalami kemalangan di Lebuh Raya MEX baru-baru ini – SRAM
“Syafiq Kamal yang sebelum digandingkan bersama Aifa dalam beregu campuran, kini berpasangan bersama Ong Sai Hung bagi acara beregu lelaki. Dia juga akan terus bermain acara perseorangan.

“Addeen Idrakie yang awalnya bergandingan dengan Ong Sai Hung dalam beregu lelaki, kini akan bersama Ainaa untuk beregu campuran.
“Chan Yiwen juga akan bermain dalam acara perseorangan dan tiada tambahan pemain dilakukan,” menurut Pengarah Kejurulatihan SRAM, Mejar (B) S Maniam dalam satu kenyataan hari ini.
Majlis Olimpik Malaysia juga akan mengumumkan pengganti Sivasangari sebagai pembawa Jalur Gemilang ke Sukan Komanwel Birmingham 2022 bersama jaguh powerlifting, Bonnie Bunyau Gustin dalam masa terdekat. – KOSMO! ONLINE


Bersatu belum terima surat rasmi daripada Mohamaddin – Hamzah
Oleh MOHD. HUSNI MOHD. NOOR

28 Jun 2022, 6:44 pm
PUTRAJAYA – Parti Pribumi Bersatu Malaysia (Bersatu) mengesahkan belum menerima sebarang surat rasmi daripada Ahli Parlimen Lahad Datu, Datuk Mohamaddin Ketapi yang mengumumkan keluar parti itu hari ini.
Setiausaha Agungnya, Datuk Seri Hamzah Zainuddin berkata, beliau sudah menerima pesanan ringkas (SMS) daripada Mohammaddin hari ini yang memaklumkan hasrat berkenaan (keluar parti).
“Saya akan mengadakan pertemuan dengan beliau bagi berbincang perkara itu dalam masa terdekat. Setakat ini, kita belum terima surat rasmi daripada beliau,” katanya pada sidang akhbar selepas Majlis Apresiasi Jawatankuasa Koordinasi Penguatkuasaan dan Pematuhan Prosedur Operasi Standard (SOP) PKP Covid-19 (JKPS) di sini, hari ini.
Ditanya sama ada pihak kepemimpinan akan memujuk semula Mohammaddin menyertai parti, Hamzah enggan mengulas perkara itu selagi pertemuan belum diadakan.
Terdahulu, Mohamaddin hari ini mengumumkan keluar daripada Bersatu yang disertainya sejak November tahun lalu. – KOSMO! ONLINE


Dua juara dunia balik awal
Oleh MUHAMMAD ZUHAILY BADLISHAH

28 Jun 2022, 4:42 pm
KUALA LUMPUR – Kejutan berlaku pada saingan hari pertama Terbuka Malaysia apabila dua juara perseorangan dunia, Loh Kean Yew dan Akane Yamaguchi ditunjukkan jalan keluar seawal pusingan pertama.
Kean Yew gagal menepati status sebagai juara perseorangan dunia lelaki dari Singapura apabila tewas 19-21, 12-21 kepada pemain Hong Kong, Lee Cheuk Yiu dalam tempoh 39 minit di Axiata Arena hari ini.
“Saya kecewa dengan permainan hari ini. Saya tahu dia adalah lawan sukar dan saya tidak pernah menang ke atasnya.
“Setiap pemain mahu tewaskan lawan masing-masing. Saya seorang juara dunia, jadi saya bijak menguruskannya dan lebih konsisten,” kata Kean Yew.
Pemain berusia 25 tahun itu muncul juara dunia selepas menewaskan Srikanth Kidambi dari India sewaktu final Kejohanan Dunia 2021 di Huelva, Sepanyol.
MARISKA Tunjung (kanan) mencipta kejutan menyingkirkan Yamaghuchi dengan kemenangan straight-set 21-14, 21-14 pada pusingan pertama Terbuka Malaysia di Axiata Arena hari ini. – TWITTER BWF
Sementara itu, Yamaguchi turut gagal menepati status selaku pilihan utama sebagai juara perseorangan wanita dunia.

Bintang Jepun itu dikejutkan oleh pemain No.31 dunia dari Indonesia, Gregoria Mariska Tunjung dengan kekalahan straight-set 14-21, 14-21.
Di pusingan kedua esok, Mariska Tunjung bakal berdepan Wang Zhiyi dari China yang menewaskan rakan senegaranya, He Bingjiao 23-21, 9-21, 21-11 hari ini. – KOSMO! ONLINE


Lelaki maut dalam kejadian langgar lari
Oleh ZAKKINA WATI AHMAD TARMIZI

28 Jun 2022, 5:28 pm
SEREMBAN – Seorang lelaki maut selepas motosikal ditungganginya dilanggar dari belakang dalam kejadian langgar lari di Kilometer 270 Lebuh Raya Utara Selatan, Arah Selatan dekat Nilai di sini awal pagi tadi.
Pemangku Ketua Polis Daerah Nilai, Deputi Superintendan Mat Ghani Lateh berkata, kejadian berlaku lebih kurang pukul 2.40 pagi melibatkan sebuah motosikal dengan sebuah kenderaan yang tidak dikenal pasti.
“Motosikal ditunggang oleh seorang lelaki berumur 22 tahun dari Shah Alam, Selangor menuju ke Segamat, Johor dan sampai di tempat kejadian telah dilanggar belakang oleh sebuah kenderaan tidak pasti.
“Akibat kemalangan, penunggang motosikal disahkan meninggal dunia di tempat kejadian manakala kenderaan lain yang terlibat telah melarikan diri dari tempat kejadian. Kes disiasat di bawah Seksyen 41(1) Akta Pengangkutan Jalan (APJ) 1987,” katanya dalam kenyataan hari ini.
Menurut beliau, siasatan lanjut masih diteruskan, dan pihak polis memohon orang ramai yang menyaksikan kejadian supaya menghubungi pegawai penyiasat Trafik Ibu Pejabat Polis Daerah (IPD) Nilai, Inspektor Sharveen Raj di talian  011-26176424 bagi membantu siasatan.-KOSMO! ONLINE


Mat Kilau terus cipta magis, RM16 juta 5 hari tayangan
Oleh MOHD. HAIKAL ISA

28 Jun 2022, 5:01 pm
PETALING JAYA – Filem epik Melayu, Mat Kilau Kebangkitan Pahlawan arahan sutradara Syamsul Yusof terus mencipta magis luar biasa di pawagam apabila sudah mengutip RM16 juta selepas lima hari tayangan.
Syamsul atau nama sebenarnya, Mohd. Syamsul Mohd. Yusof berkongsi pengumuman membanggakan tersebut menerusi Instagram sebentar tadi.
“Kutipan tiket filem Mat Kilau semalam (Isnin) RM3.7 juta. Isnin hari orang bekerja, masya-Allah.
“Keseluruhan RM16 juta dalam hanya lima hari tayangan. Rekod perfileman negara terus tercipta,” kongsinya menerusi hantaran status tersebut.
Syamsul, 38, berkata, apa yang terjadi sukar dipercayainya dan semuanya umpama mimpi yang menjadi realiti.
“Abang (saya) macam tak percaya sokongan kalian terhadap filem ini. Bagai mimpi. Terima kasih Ya Rabbi,” coretnya sebagai kapsyen entri berkenaan.
Semalam, Kosmo! Online melaporkan Pengarah Terbaik Festival Filem Asia Pasifik ke-57 itu tidak menolak kemungkinan mengarahkan sambungan atau sekuel Mat Kilau.

Bagaimanapun Syamsul berkata, sekiranya hasrat itu menjadi realiti, sambungan tersebut bukanlah disebabkan jumlah kutipan pawagam filem berkenaan semata-mata.
“Tiada masalah nak buat Mat Kilau 2 tapi saya cuma nak tegaskan saya buat filem bukan sebab kutipan, untung atau wang ringgit semata-mata.
“Kalaulah apa yang saya buat sekarang memberi inspirasi kepada pengkarya di tempatan di luar sana untuk buat lebih banyak filem, saya cuma nak ingatkan, kalau kita buat filem waima filem sejarah sekalipun, kita buat betul-betul.
“Faham sejarah, buat ‘research’ dan tahu siapa golongan sasaran kita. Saya sendiri macam nak nangis pihak panggung beritahu ramai golongan emas ingin ke panggung semata-mata nak tonton Mat Kilau,” katanya.
Terdahulu, filem terbitan Studio Kembara tersebut meraih kutipan panggung lebih RM12 juta pada hari keempat tayangan.
Dalam pada itu, Syamsul memberi peringatan kepada audiens agar berkunjung ke panggung dengan tidak membocorkan filem arahannya dengan merakam dan berkongsi sedutan filem kepada umum.
“Tidak berbaloi keghairahan anda menonton Mat Kilau berakhir dengan tangisan di penjara.
“Jangan sesekali rakam dan sebarkan. Tindakan undang-undang akan diambil dan jangan sampai anda jadi mangsa ke penjara,” ujarnya mengulang siar satu entri akaun rasmi Instagram filem berkenaan. – KOSMO! ONLINE


Pelajar lelaki diminta pakai skirt ke sekolah
Oleh KOSMO!

28 Jun 2022, 5:30 pm
LONDON – Sebilangan ibu bapa menyelar peraturan baharu sebuah sekolah di England yang menetapkan bahawa pelajar lelaki boleh memakai skirt tetapi dilarang berseluar pendek ketika cuaca panas, lapor akhbar The Sun semalam.
Ramai ibu bapa sebaliknya meminta sekolah Akademi Tinggi Wymondham di Norfolk itu memperkenalkan pakaian seragam khas untuk musim panas.
Mereka berkata, percubaan membenarkan pelajar lelaki memakai skirt dengan alasan ‘kod berpakaian neutral jantina’ sebagai ‘tidak siuman dan satu diskriminasi’.
“Semua pelajar sama ada lelaki atau perempuan diberi pilihan memakai sama ada skirt kelabu atau seluar sekolah berwarna kelabu (seluar panjang).
“Untuk lebih jelas, penetapan kod berpakaian neutral jantina ini adalah bagi memastikan pilihan pakaian adalah adil tanpa mengira jantina,” kata pengetua, Jonathan Rockey di laman web sekolah berkenaan.
Bagaimanapun, peraturan baharu itu mendapat tentangan ibu bapa pelajar.

“Menawarkan skirt sebagai pilihan bukanlah neutral jantina. Skirt adalah pakaian yang dikaitkan dengan kanak-kanak perempuan.
“Arus kemodenan menyatakan bahawa tidak mengapa bagi seseorang lelaki memakai skirt, namun ramai kanak-kanak lelaki, malah perempuan juga berasa lebih selesa dan mahu memakai seluar pendek,” kata seorang bapa.
Bagaimanapun, Rockey berkata bahawa pihak sekolah tidak menolak untuk mengemas kini polisi tersebut. – Agensi


Lelaki beritahu majikan sibuk bersih darah selepas sembelih isteri
Oleh KOSMO!

28 Jun 2022, 4:36 pm
WASHINGTON – Seorang pekerja di Amerika Syarikat (AS) memberitahu majikannya bahawa dia tidak sempat masuk bekerja kerana sibuk membersihkan darah isterinya selepas mengelar leher mangsa, lapor akhbar Daily Star, semalam.
Xichen Yang, 21, ditahan selepas seseorang menelefon polis untuk memberitahu bahawa suspek mengaku membunuh isterinya, Nhu Quynh Pham kerana mangsa membakar pasport suspek.
Polis menyerbu rumah pasangan itu di Altamonte Springs, Florida selepas menerima panggilan kecemasan sejurus sebelum pukul 9 pagi (waktu tempatan) pada 21 Jun lalu.
Yang dilaporkan menjawab panggilan telefon daripada anak majikannya dan berkata, dia menikam isterinya sehingga mati. Menurut suspek, dia tidak dapat bekerja pada hari kejadian kerana sibuk untuk membersihkan bahan bukti, demikian menurut kertas pertuduhan.
“Sejurus selepas memasuki apartmen mereka, polis menemui seorang wanita terbaring berlumuran darah di dalam tab mandi,” kata polis.
Polis menambah, mangsa ditemui dengan kesan luka di leher dan darah masih lagi mengalir, manakala perutnya juga berlumuran darah.

Jabatan Bomba Daerah Seminole mengesahkan bahawa mangsa meninggal dunia di lokasi kejadian pada pukul 9.13 pagi (waktu tempatan).
Menurut kertas pertuduhan, suspek memberitahu polis bahawa dia mengelar leher wanita itu ketika mangsa cuba melarikan diri dengan merangkak ke arah pintu. Yang kemudian membawa mangsa ke bilik air sebelum menyembelihnya, jelas polis.
Pasangan itu mempunyai perkahwinan yang bermasalah dan polis pernah menahan Yang kerana keganasan rumah tangga pada Januari lalu. – Agensi


Kerajaan negeri setuju tubuhkan Jawatankuasa Sekuriti Makanan
Oleh EDDY AQMAL MOHAMED HAMIDI

28 Jun 2022, 4:43 pm
PUTRAJAYA – Satu Jawatankuasa Sekuriti Makanan peringkat negeri dan daerah akan ditubuhkan bagi memastikan pelaksanaan Pelan Tindakan Dasar Sekuriti Makanan Negara 2021-2025 yang sinergi antara kerajaan persekutuan dan kerajaan negeri.
Perdana Menteri, Datuk Seri Ismail Sabri Yaakob berkata, keputusan berkenaan dipersetujui dalam Mesyuarat Menteri Besar dan Ketua Menteri yang dihadiri oleh Menteri-Menteri Kabinet berkaitan dipengerusikan oleh beliau hari ini.
“Mesyuarat pada kali ini memberikan penekanan untuk mengukuhkan kerjasama antara kerajaan persekutuan dan kerajaan negeri bagi memperkasakan sekuriti bekalan makanan negara yang berhadapan dengan pelbagai cabaran akibat daripada senario global pada masa kini.
“Cabaran-cabaran ini dipengaruhi oleh faktor antaranya peningkatan harga input pertanian seperti harga jagung bijian dan baja, kenaikan kos logistik serta cuaca ekstrem yang menyebabkan kekerapan berlakunya banjir dan kemarau yang mengganggu kitaran pengeluaran makanan,” katanya dalam kenyataan hari ini.
Ismail Sabri berkata, menerusi mesyuarat itu juga, kerajaan negeri turut bersetuju untuk melaksanakan beberapa inisiatif antaranya meningkatkan keluasan tanah yang sesuai khususnya tanah milik negeri untuk aktiviti pertanian.
“Ia harus dilakukan dengan mewartakan kawasan tanah pertanian sebagai tanah rizab di bawah Seksyen 62 Kanun Tanah Negara (KTN) dan kemudiannya memajakkan tanah rizab berikut di bawah Seksyen 63 KTN untuk tempoh sekurang-kurangnya 10 hingga 21 tahun.

“Antara inisiatif lain yang dipersetujui juga adalah memperkasakan pemberian tanah milik negeri kepada anak syarikat kerajaan negeri berkaitan pertanian yang kemudiannya akan memajakkan tanah tersebut kepada usahawan tani untuk tempoh 30 tahun,” katanya.
Ujar beliau, mesyuarat turut bersetuju bahawa pihak berkuasa negeri boleh dan tertakluk kepada kaedah-kaedah tanah negeri meluluskan tempoh sekurang-kurangnya tiga tahun serta boleh dilanjutkan seterusnya bagi setiap Lesen Pendudukan Sementara (TOL).
Tambah beliau, kerajaan persekutuan juga telah bersetuju untuk mempertimbangkan cadangan pengurangan atau pengecualian cukai terhadap industri agromakanan yang akan diberikan perinciannya oleh Kementerian Kewangan.
“Mesyuarat ini juga telah membuat keputusan untuk menubuhkan Jawatankuasa Khas Penyeragaman Kos Caj dan Fi bagi Pembangunan Infrastruktur Komunikasi di Peringkat Negeri.
“Penubuhan jawatankuasa ini adalah bagi mengkaji dan mencadangkan mekanisme penyeragaman kos caj dan fi yang dikenakan bagi pembangunan infrastruktur komunikasi di seluruh negara,” ujar beliau.
Tambah beliau, ia berlaku disebabkan pemantauan Suruhanjaya Komunikasi Multimedia Malaysia (SKMM) yang mendapati kos caj dan fi yang dikenakan oleh pihak berkuasa negeri, pihak berkuasa tempatan, agensi pusat sehenti dan agensi berkaitan di seluruh negara adalah berbeza.
“Penyeragaman kos caj dan fi ini akan menggalakkan pihak penyedia perkhidmatan meningkatkan pelaburan dalam penyediaan infrastruktur komunikasi secara menyeluruh di kawasan bandar dan luar bandar,” katanya. – KOSMO! ONLINE


2,148 pesalah dadah ditahan sejak 2019, 6.12 kg dadah dirampas
28 Jun 2022, 5:19 pm
KUALA LUMPUR – Sejumlah 2,148 individu yang melakukan kesalahan berkaitan dadah berjaya diberkas hasil 599 serbuan ke atas pusat hiburan di ibu negara sejak tahun 2019 hingga Jun tahun ini.
Ketua Polis Kuala Lumpur, Datuk Azmi Abu Kassim berkata, melalui serbuan itu, Jabatan Siasatan Jenayah Narkotik (JSJN) Kontinjen dan daerah turut merampas 6.12 kilogram dadah.
“Semasa serbuan juga, sejumlah 342 kompaun yang bernilai lebih RM1 juta telah dikeluarkan ke atas pelanggan dan pemilik premis yang melanggar peraturan yang ditetapkan.
“Sepanjang serbuan dilakukan, lebih 15 pusat hiburan didapati telah menutup operasi berkemungkinan mereka rasa tidak lagi selamat susulan operasi yang dijalankan pihak polis secara berterusan,” ujarnya pada sidang akhbar di IPK Kuala Lumpur di sini hari ini.
Mengulas mengenai dakwaan Bekas Ketua Polis Negara, Tan Sri Musa Hassan berkenaan 15 buah pusat hiburan di ibu kota menjadi pusat pengedaran dadah sintetik, ujar Azmi, pihaknya amat mengalu-alukan maklumat yang disalurkan bagi membolehkan pihak polis mengambil tindakan.
“Saya amat mengalu-alukan maklumat daripada sesiapa pun berkaitan sebarang aktiviti yang menyalahi undang-undang. Saya pun ada terbaca dan telah dimaklumkan oleh pegawai saya berkenaan dakwaan Tan Sri Musa Hassan tetapi sehingga kini kita masih belum terima maklumat rasmi,” katanya.

Pada 23 Jun lalu, Musa yang juga presiden MCCC mendedahkan senarai 15 pusat hiburan didakwa menjadi ‘lubuk’ pengedaran dadah sintetik di ibu negara kepada Polis Diraja Malaysia (PDRM).
Beliau berkata, senarai tersebut tidak diserahkan kepada IPK Kuala Lumpur kerana beliau lebih yakin tindakan akan segera dilakukan apabila senarai itu dihantar terus kepada Pengarah Jabatan Siasatan Jenayah Narkotik (JSJN), Datuk Ayob Khan Mydin Pitchay. – KOSMO! ONLINE


Hukuman penjara 3 tahun tidak setimpal dengan kesalahan
Oleh ROHANA MOHD. NAWI

28 Jun 2022, 5:14 pm
KOTA BHARU – Ibu kepada kanak-kanak berusia empat tahun yang kritikal selepas dipercayai tertelan dadah jenis methamphitamine pada 18 Jun lalu menganggap hukuman penjara tiga tahun yang dikenakan terhadap suspek kes tersebut hari ini tidak setimpal dengan kesalahan yang dilakukannya.
Rohaya Hasan, 36, berkata, dia amat sedih dengan perbuatan sepupunya yang berusia 32 tahun itu sehingga anak bongsu daripada tiga beradik masih berada dalam keadaan lemah ketika ini.
Menurutnya, anaknya yang merupakan orang kelainan upaya (OKU) masih lemah dan tidak boleh makan dan minum seperti biasa.
“Pada pandangan saya, hukuman penjara tiga tahun itu ringan dengan kesalahan dan kecuaian yang dilakukan olehnya.
“Bagaimanapun, saya berharap dia menjadikan hukuman itu sebagai pengajaran agar tidak melakukannya pada masa akan datang,” katanya ketika dihubungi Kosmo! hari ini.
Menurut Rohaya, anaknya kini tidak lagi menggunakan alat bantuan pernafasan di Hospital Sultan Ismail Petra, Kuala Krai, namun anggota badannya masih lemah malah masih perlu minum susu menggunakan tiub.

Katanya, dia tidak mahu memikirkan mengenai suspek yang sudah dijatuhi hukuman penjara ketika ini dan hanya mahu fokus selain berdoa agar anaknya sihat seperti sediakala.
Kosmo! Online hari ini melaporkan, Mahkamah Sesyen di sini hari ini menjatuhkan hukuman penjara tiga tahun terhadap seorang peniaga pasar borong selepas mengaku bersalah atas pertuduhan mendedahkan seorang kanak-kanak lelaki OKU berusia tiga tahun dengan dadah jenis methamphetamine dan heroin kira-kira dua minggu lalu. – KOSMO! ONLINE


Terlalu penat, depresi, Tegar Septian bercerai dengan isteri
28 Jun 2022, 4:51 pm
BERITA mengejutkan datang dari industri hiburan negara seberang, Indonesia apabila penyanyi Tegar Septian tiba-tiba mengumumkan bahawa dia sudah bercerai dengan isterinya, Sarah Sheila Kamilia.
Bagaimanapun, penyanyi yang pernah mencipta fenomena menerusi lagu Aku Yang Dulu Bukanlah Yang Sekarang itu tidak mendedahkan punca mengapa perpisahan tersebut berlaku.
Tetapi menerusi pengakuan dalam hantaran Instagramnya, Tegar, 21, mengakui dirinya bukan seorang yang sempurna dan dia sedang mengalami tekanan.
“Sudah teman-teman, saya sudah tidak bersama Sarah lagi. Saya sudah terlalu penat dan saya janji tak mahu terulang lagi seperti ini,” tulisnya.
Biarpun begitu, Tegar seakan memberi bayangan kehidupan romantis yang ditayangkan dalam media sosial bersama Sarah selama ini tidak sama dengan apa yang dilaluinya kerana pening memikirkan banyak urusan.
“Maaf juga saya memang seorang manusia yang tak sempurna. Kalau kalian mahu tahu, saya benar-benar pusing dan stres memikirkan urusan ini itu.

“Ya, memang saya dalam Instagram seperti romantis tetapi sebaliknya kalian tak tahu pusingnya (peningnya) saya macam mana,” luahnya lagi.
Tambah penyanyi asal Subang, Jawa Barat itu lagi, dirinya mengalami penurunan berat badan kerana banyak berfikir dan memberitahu bahawa masalah kewangan menjadi penyebab dirinya mengalami depresi.
Barangkali enggan terpuruk meratapi perpisahan yang terjadi, Tegar berkata, buat masa ini dia mahu memulakan kehidupan baharu.
“Kalian harus tahu saya selalu di rumah sahaja. Jujur saya orangnya tak betah duduk di rumah. Saya sampai kurus banyak berfikir. Wang susah mahu dicari, jadi buatkan saya depresi.
“Sekali lagi, mulai detik ini saya sudah tidak bersama Sarah lagi. Saya memilih untuk memulakan hidup baharu,” katanya.
Untuk info, Tegar mendirikan rumah tangga bersama Sarah pada 20 Mac 2020 di Jakarta ketika dirinya berusia 19 tahun.
Hasil perkahwinan, pasangan itu dikurniakan seorang anak lelaki bernama Abidzar Oktaviano Putra Septian yang berusia hampir dua tahun. – KOSMO! ONLINE


5 maut kereta bertembung treler
Oleh ABDUL RASHID ABDUL RAHMAN

28 Jun 2022, 5:41 pm
KUANTAN – Lima maut dalam kejadian kemalangan ngeri melibatkan sebuah kereta dengan sebuah treler di Kilometer 36, Jalan Kuantan-Segamat di sini hari ini.
Kejadian kira-kira pukul 3.20 petang itu, mangsa yang maut terdiri daripada seorang lelaki dewasa, seorang perempuan dewasa, dua kanak-kanak perempuan serta seorang bayi.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang bergegas ke tempat kejadian mendapati lima mangsa tersepit di dalam kereta.
“Kesemua lima mangsa yang menaiki kereta meninggal dunia manakala dua lelaki dewasa menaiki lori treler selamat,” atanya.-KOSMO! ONLINE


Ada golongan pertengahan, ‘elit’ segan daftar anak OKU – Siti Zailah
Oleh NOR AINNA HAMZAH

28 Jun 2022, 3:24 pm
REMBAU – Golongan ibu bapa dan penjaga dinasihatkan untuk tidak malu mendaftar anak mereka yang dikategorikan sebagai orang kelainan upaya (OKU) di bawah Jabatan Kebajikan Masyarakat (JKM).
Timbalan Menteri Pembangunan Wanita, Keluarga dan Masyarakat, Datuk Seri Siti Zailah Mohd. Yusoff berkata, pihaknya mengesan terdapat ibu bapa khususnya golongan pertengahan dan elit yang ‘segan’ mendaftar anak mereka sebagai OKU.
“Kita seru ibu bapa untuk memastikan anak-anak OKU berdaftar dengan JKM, banyak ruang yang disediakan untuk kebajikan anak-anak. Ada kes ibu bapa yang segan nak mendaftarkan anak OKU.
“Segan malu, kadang-kadang golongan pertengahan, elit dia segan sedangkan kebajikan anak dia perlu dibela. Apabila mak ayah meninggal dia perlu pada pembelaan. Ini yang kita dapat kesan.
“Mereka semua boleh daftar secara atas talian jika malu atau segan,” katanya ketika ditemui sempena Program Jelajah Skuad Waja Peringkat Negeri Sembilan di Kampung Batang Nyamor, di sini, tadi.
Pada kunjungan berkenaan, Siti Zailah menziarahi Nor Raimah Mohamad, 43, iaitu pekerja OKU bagi perusahaan Bahulu Sabut Waris Sitam.

Menurut Siti Zailah, Nor Raimah sebelum ini merupakan Bantuan OKU tidak bekerja (BKB) sebanyak RM300 sebulan dan kini telah menerima Elauan OKU Bekerja (EPOKU) sebanyak RM450 sebulan.
“Kita sangat mengalu-alukan supaya OKU berdikari dan elaun yang diberikan adalah sebagai satu galakan kerajaan supaya ada keyakinan diri keluar daripada kebergantungan sepenuhnya daripada kerajaan,” jelasnya.
Menurutnya, sehingga Mei 2022, sebanyak 95,561 OKU dibantu di bawah EPOKU membabitkan peruntukan sebanyak RM214,421,303.
“Jadi elaun ini diharapkan akan dapat memberi motivasi kepada golongan OKU untuk terus berkerja,” katanya. – KOSMO! ONLINE


Peniaga sebabkan kanak-kanak OKU kritikal dadah dijel 3 tahun
Oleh MUHAMMAD AYMAN GHAFFA

28 Jun 2022, 3:33 pm
KOTA BHARU – Mahkamah Sesyen di sini hari ini menjatuhkan hukuman penjara tiga tahun terhadap seorang peniaga pasar borong selepas mengaku bersalah atas pertuduhan mendedahkan seorang kanak-kanak lelaki orang kelainan upaya (OKU) berusia tiga tahun dengan dadah jenis methamphetamine dan heroin kira-kira dua minggu lalu.
Tertuduh, Mohd. Shahrizuan Alias, 32, membuat pengakuan itu selepas pertuduhan terhadapnya dibacakan di hadapan Hakim Mohd. Zul Zakiqudin Zulkifli.
Mengikut pertuduhan, tertuduh didakwa mendedahkan kanak-kanak lelaki berusia tiga tahun sembilan bulan kepada sesuatu yang membahayakan tubuh badan iaitu dadah berbahaya jenis methamphetamine dan heroin.
Perbuatan Mohd. Shahrizuan yang merupakan orang yang mempunyai hak pemeliharaan terhadap kanak-kanak itu turut menyebabkan mangsa mengalami ‘drug toxicity’.
Kesalahan itu dilakukan olehnya di tepi sungai Kampung Sri Jaya, Mahligai, Dabong dekat Kuala Krai kira-kira pukul 3 petang pada 18 Jun lalu.
Tertuduh didakwa mengikut Seksyen 31(1)(a) Akta Kanak-Kanak 2001 yang boleh dihukum di bawah seksyen 31(1) akta sama yang memperuntukan hukuman denda tidak melebihi RM50,000 atau penjara tidak lebih 20 tahun atau kedua-duanya jika disabitkan kesalahan.

Pendakwaan dikendalikan oleh Timbalan Pendakwa Raya, Wan Nurul Hanini Wan Ahmad Shukry manakala tertuduh tidak diwakili peguam.
Terdahulu, Wan Nurul Hanini memohon hukuman setimpal dikenakan kepada Mohd. Shahrizuan yang tidak sepatutnya cuai dengan meletakkan sesuatu yang boleh membahayakan kanak-kanak sehingga mangsa mengalami ‘drug toxicity’
Menurutnya, hukuman itu mengambil kira kesalahan tertuduh yang mendedahkan mangsa yang juga merupakan OKU kepada perkara berbahaya.
Mohd. Shahrizuan dalam rayuannya memohon hukuman ringan diberikan kepadanya kerana masih perlu menyara keluarga selain mempunyai dua orang anak kecil.
Mahkamah kemudian menjatuhkan hukuman penjara selama tiga tahun dari tarikh tertuduh ditangkap iaitu pada 19 Jun lalu selain bon berkelakuan baik dan cagaran RM3,000 dengan seorang penjamin selama tempoh tersebut.
Selain itu, mahkamah turut memerintahkan tertuduh menjalani perintah khidmat masyarakat selama 180 jam.
Mengikut fakta kes, Hospital Gua Musang menerima seorang pesakit kanak-kanak dalam keadaan tidak sedarkan diri yang dibawa oleh ibunya untuk dirawat pada 19 Jun lalu.
Ujian saringan air kencing mendapati kanak-kanak tersebut positif dadah jenis methamphetamine dan morfin yang dipercayai terlebih dos sehingga menyebabkan mangsa kritikal.
Sehari sebelum kejadian, Mohd. Shahrizuan telah membawa keluar kanak-kanak tersebut pergi mandi sungai.
Mangsa yang dilihat mengantuk telah diletakkan di dalam kereta seorang diri sebelum lelaki itu turun semula ke sungai untuk mengambil anak lelakinya yang berusia dua tahun enam bulan.
Mangsa dipercayai meminum air mengandungi dadah milik Mohd. Shahrizuan yang diletakkan di dalam kereta itu selepas lelaki itu mendapati botol tersebut sudah kosong.
Kosmo! sebelum ini melaporkan, seorang kanak-kanak lelaki kritikal selepas dipercayai tertelan dadah jenis methamphetamine atau syabu dalam kejadian di Kuala Krai pada 18 Jun lalu.
Kejadian disedari oleh ibu mangsa yang berusia 36 tahun selepas mendapati anaknya berada dalam keadaan lemah dengan muka kebiru-biruan sebelum dibawa ke Hospital Sultan Ismail Petra, Kuala Krai untuk mendapatkan rawatan pada pukul 5 pagi keesokan harinya.
Pemangku Ketua Polis Kelantan, Datuk Muhamad Zaki Harun berkata, berdasarkan maklumat ibu mangsa, sebelum itu, kanak-kanak tersebut dibawa keluar oleh bapa saudaranya sebelum dihantar pulang dalam keadaan lemah. – KOSMO! ONLINE


Kes rasuah: Kerani Tapak didenda RM3,500
Oleh NOR SHAFAWATI YUP

28 Jun 2022, 4:25 pm
SEREMBAN – Seorang kerani tapak didenda RM3,500 di Mahkamah Sesyen di sini hari ini selepas mengaku salah atas pertuduhan meminta dan menerima rasuah berjumlah RM1,740 bagi projek membina serta menyiapkan bangunan Fakulti Pengajian Bahasa Utama di Universiti Sains Islam Malaysia (USIM) Bandar Baru Nilai, lima tahun lalu.
Hakim Rushan Lutfi Mohamed menjatuhkan hukuman itu ke atas tertuduh, Mohd. Nor Afendi Abd. Wahab, 31, yang membuat pengakuan bersalah selepas pertuduhan dibacakan jurubahasa mahkamah.
Sekiranya gagal membayar denda, tertuduh boleh dipenjara tiga bulan.
Mengikut pertuduhan, tertuduh selaku kerani tapak sebuah syarikat konsultan telah meminta dan menerima wang rasuah berjumlah RM240 dan RM1,500 daripada seorang Pengarah Projek sebuah syarikat pembinaan.
Ia sebagai balasan memberi kebenaran untuk memulakan kerja-kerja di tapak projek membina dan menyiapkan bangunan Fakulti Pengajian Bahasa Utama di USIM Bandar Baru Nilai di sini.
Kesalahan itu dilakukan pada 2 Jun 2017 dan 13 Jun 2018.

Sehubungan itu, tertuduh didakwa mengikut Seksyen 16 (a)(A) Akta Suruhanjaya Pencegahan Rasuah Malaysia (SPRM) 2009, dan boleh dihukum di bawah Seksyen 24(1) akta sama.
Pihak pendakwaan dikendalikan oleh Timbalan Pendakwa Raya, Mohamad Azriff Firdaus Mohamad Ali manakala tertuduh tidak diwakili peguam. – KOSMO! ONLINE


Jokowi dipuji kerana lebih berani berbanding Joe Biden
Oleh KOSMO!

28 Jun 2022, 4:00 pm
JAKARTA – Pengarah Institut Perisikan Indonesia, Ridlwan Habib menyifatkan langkah Presiden Joko Widodo (Jokowi) untuk melawat Russia dan Ukraine adalah lebih berani berbanding rakan sejawat beliau dari Amerika Syarikat (AS), Joe Biden, lapor laman berita Tribunnews.
“Jokowi lebih berani daripada AS kerana Biden hanya boleh mengulas dari jauh, manakala Jokowi memilih bertemu empat mata dengan dua pihak yang bertelagah,” kata Ridlwan.
Pemerhati risikan itu menambah, langkah Jokowi itu sangat strategik di tengah-tengah ketidaktentuan global.
“Dunia diancam oleh krisis tenaga dan krisis makanan kerana perang antara Ukraine dan Russia.
“Langkah Jokowi untuk mengadakan pertemuan dengan pemimpin kedua-dua negara sememangnya ditunggu-tunggu oleh masyarakat dunia,” jelasnya.
Sementara itu, pemerhati tentera, Connie Rahakundinie Bakrie pula mencadangkan agar Jokowi tidak bertemu dengan Presiden Ukraine, Volodymyr Zelenskyy di Kiev bagi menjamin keselamatan Presiden Indonesia itu.

“Saya sarankan bertemu di sempadan negara sahaja, tidak perlu ke Kiev kerana potensi untuk berlaku pertempuran diluar jangkaan  adalah tinggi,” kata Connie.
Beliau juga berharap agar ada kenyataan rasmi dari Ukraine dan Russia berhubung pelaksanaan gencatan senjata seketika semasa Jokowi mengadakan lawatan ke sana. – Agensi


Geng Tiger ‘lumpuh’, suspek terakhir berjaya diberkas
28 Jun 2022, 4:27 pm
KUALA LUMPUR – Polis berjaya menumpaskan Geng Tiger yang aktif melakukan kegiatan samun dengan penahanan seorang lagi lelaki yang disyaki saki baki kumpulan itu di Kampung Tumbok, Tanjung Sepat, Selangor kelmarin.
Penahanan suspek itu menjadikan keseluruhan 10 suspek yang ditangkap serta seorang suspek ditembak mati pada 18 Jun lalu.
Lelaki berusia 35 tahun itu diberkas oleh sepasukan polis dari Bahagian Siasatan Jenayah Berat (D9), Jabatan Siasatan Jenayah (JSJ), Ibu Pejabat Polis Kontinjen (IPK) Kuala Lumpur dalam satu serbuan kira-kira pukul 9.30 malam.
Ketua Polis Kuala Lumpur, Datuk Azmi Abu Kassim berkata, suspek yang bekerja sebagai peniaga sayur itu merupakan adik kepada penjenayah yang ditembak mati di sebuah kondominium di Taman Salak Selatan pada 18 Jun lalu.
“Semasa ditahan, suspek telah mendedahkan maklumat penyimpanan senjata api jenis M-4 bersama peluru.
“Sekitar pukul 11.20 malam, pasukan polis yang dipandu arah suspek telah ke sebuah reban ayam yang terletak di belakang sebuah rumah telah menunjukkan sebatang paip PVC yang mengandungi selaras senjata jenis Colt M4, dua kelopak dan 69 butir peluru jenis 5.56 mm,” ujarnya pada sidang akhbar di IPK Kuala Lumpur, dekat sini hari ini.

Menurut beliau, pihaknya percaya dengan penahanan suspek ke-11 ini, kumpulan Tiger yang aktif sejak tahun 2009 dapat dilumpuhkan.
Pada masa sama, ujar Azmi, keseluruhan empat senjata api yang telah berjaya dirampas polis sepanjang tempoh 18 Jun hingga 26 Jun lalu.
“Kita percaya antara senjata api yang dirampas ini ada yang digunakan untuk tujuan jenayah seperti dadah, samun dan bunuh dan lain-lain.
“Kita juga tidak menolak kemungkinan tiga daripadanya digunakan dalam kes bunuh yang dikaitkan dengan kumpulan berkenaan,” ujarnya.
Terdahulu, polis menumpaskan kumpulan yang disyaki bergiat aktif melakukan 15 kes jenayah samun dan pecah rumah selepas menahan sembilan individu termasuk seorang wanita di sekitar Lembah Klang pada 18 Jun hingga 21 Jun.
Seorang lagi anggota kumpulan itu maut dalam kejadian berbalas tembakan dengan polis di Taman Salak Selatan, di sini pada 18 Jun lalu. – KOSMO! ONLINE


Dituduhkan promosi ‘soft porn’, maksiat, ini jawapan Anna Jobling
Oleh MOHD. HAIKAL ISA

28 Jun 2022, 3:27 pm
PETALING JAYA – Bintang utama drama rantaian fenomena, Melur Untuk Firdaus,  Anna Jobling menjawab kritikan segelintir peminat yang menyifatkan karya tersebut sebagai mempromosi ‘soft porn’ atau bersifat lucah. Anna atau nama sebenarnya, Anna Ellisa Gustin Jobling Abdul Rahman ketika dihubungi Kosmo! Online berkata, sebagai seorang pelakon, adalah menjadi tanggungjawabnya memenuhi tuntutan skrip, memberikan persembahan yang terbaik demi kepuasan penonton. “Sebagai seorang pelakon dan selebriti, menjadi tanggungjawab saya untuk sentiasa memberikan contoh yang terbaik kepada masyarakat dan penonton di luar sana.…

Sila Log Masuk atau Langgan untuk membaca berita sepenuhnya


Suami beri tempoh 2 bulan, nekad bercerai kalau isteri tak sembuh vaginismus
Oleh KOSMO!

28 Jun 2022, 3:14 pm
PETALING JAYA – Seorang suami beri tempoh dua bulan kepada isterinya untuk sembuh daripada vaginismus dan jika tidak, dia nekad untuk melepaskan wanita tersebut.
Itu yang diceritakan oleh Dr. Kash Mustafa menerusi perkongsian pada akaun TikTok berhubung seorang pesakitnya yang sanggup memandu seorang diri dari Melaka ke Kelantan untuk menjalani rawatan.
Menurutnya, pesakit itu datang untuk rawatan tiga hari tanpa kehadiran suami malah, terpaksa memberanikan diri berikutan lelaki itu tidak mengambil tahu keadaan dirinya.
“Suami dah beri tempoh dua bulan untuk saya sembuh. Kalau saya tak dapat sembuh dalam masa dua bulan, dia nekad nak lepaskan saya. Saya harap sangat doktor dapat bantu saya,” ujar Dr. Kash memetik kata-kata wanita itu.
Dalam pada itu, beliau turut menasihati para suami yang diuji bahawa, vaginismus bukan titik noktah sebuah perkahwinan bahkan, ia permulaan perjuangan untuk rumah tangga yang telah dibina.
“Ini adalah bentuk ujian daripada Allah yang menguji kesetiaan seorang suami. Bantulah isteri agar tidak melalui ujian seperti ini seorang diri.

“Sokongan dan kesabaran suami yang tidak berbelah bahagi kepada isteri hingga berjaya sembuh adalah kenangan berharga yang akan diingati isteri seumur hidup,” jelasnya.
Vaginismus merupakan masalah untuk melakukan hubungan kelamin apabila berlaku ketegangan dan kekejangan pada otot bahagian faraj. – KOSMO! ONLINE


Bomba Kelantan perkemas kemahiran menyelamat mangsa di air
Oleh ROSLIZA MOHAMED

28 Jun 2022, 4:33 pm
TUMPAT – Jabatan Bomba dan Penyelamat Malaysia (JBPM) Kelantan terus memperkemaskan kemahiran kepada semua pegawai dan anggota terutama tugas menyelamat mangsa banjir atau lemas.
Pengarahnya, Zainal Madasin berkata, kebanyakan daripada mereka ketika ini sudah mempunyai pengalaman dalam tugasan masing-masing.
“Bagaimanapun, kita akan terus memperkemaskan kemahiran seramai 700 pegawai dan anggota yang bertugas di 22 balai bomba di negeri ini dalam aspek menyelamat di air.
“Semua pegawai dan anggota tidak kira sudah lama berkhidmat atau baru menyertai JBPM perlu menyertai latihan bagi memudahkan sebarang pergerakan menyelamat tidak kira berada di mana-mana pun,” katanya ketika ditemui pemberita semasa Kursus Pengukuhan Pemandu Bot JPBM Kelantan di Pulau Ular, Pengkalan Kubor di sini hari ini.
Mengulas lanjut, Zainal berkata, meskipun tugas bomba memadam kebakaran, namun tugas menyelamat mangsa ketika banjir dan lemas juga penting.
Katanya, fenomena atau peralihan monsun tidak menentu ketika ini sekali gus menjadikan persiapan itu adalah wajar. – KOSMO! ONLINE


Kalau saya bubar UMNO sertai Bersatu, kubur saya banjir air kencing – Ahmad Zahid
Oleh NUZULSHAM SHAMSUDDIN

28 Jun 2022, 4:02 pm
KUALA LUMPUR – Datuk Seri Ahmad Zahid Hamidi hari ini memberitahu sekiranya beliau membubarkan UMNO dan menyertai Parti Pribumi Bersatu Malaysia (Bersatu) kuburnya akan dibanjiri air kencing.
Menurut, Ahli Parlimen Bagan Datuk itu, bekas Perdana Menteri, Tun Dr. Mahathir Mohamad ada memintanya membubarkan UMNO dan berminat semua ahli UMNO menyertai Bersatu atas nama Melayu pada 2018.
“Dr. Mahathir suruh lupakan UMNO yang dah terlalu kotor dan meminta saya untuk menyertai PPBM. Saya menolak untuk bubarkan UMNO. Saya katakan padanya (Dr. Mahathir), ditakdirkan saya sertai PPBM selepas diberi kepercayaan menjalankan tugas-tugas sebagai Presiden dan esoknya saya mati, kubur saya akan banjir,” kata Ahmad Zahid.
Disoal oleh peguam belanya, Datuk Ahmad Zaidi Zainal kenapa kuburnya akan ‘banjir’, Ahmad Zahid kemudian menjawab terdapat 3.8 juta ahli UMNO akan datang ke kuburnya dan kencing atas kubur beliau.
Terdahulu, menceritakan mengenai hubungannya dengan Dr. Mahathir, Ahmad Zahid mengatakan Ahli Parlimen Langkawi itu dendam dan mencemburuinya.
Ujarnya, ketika ditahan di bawah Akta Keselamatan Dalam Negeri (ISA), beliau telah ditemui oleh seorang berpangkat Pengarah Cawangan Khas (PCK) yang memintanya untuk menulis surat dan meletakkan jawatannya sebagai Ketua Pergerakan Pemuda UMNO.

“PCK minta saya tulis dengan tulisan tangan dan tulis saya dengan rela hati letak jawatan bagi menyelamatkan Pemuda UMNO daripada pelbagai tohmahan. Surat itu kemudian dihantar kepada Presiden UMNO ketika itu iaitu Dr. Mahathir.
“Pada pukul 2 pagi, PCK datang semula dan memberitahu saya Dr. Mahathir menerima surat perletakkan jawatan itu tetapi PCK beritahu Dr. Mahathir minta saya tulis satu lagi surat yang menyatakan saya letak jawatan dengan rela hati tanpa sebarang paksaan atau tekanan. Saya tulis surat (kedua) itu mengikut ayat yang diberikan oleh PCK. Selepas saya menghantar surat itu, saya telah dibebaskan daripada tahanan ISA.
“Hakikatnya rasa dendam dan marah datang lebih lama. Dendam dan kecemburuannya dalam politik lebih buruk daripada cemburu di antara suami isteri. Saya tidak berniat untuk memburukkan individu yang dianggap negarawan dan tokoh negara tetapi saya nak mengatakan yang benar. Biarlah saya simpan apa yang dilakukannya,” kata Ahmad Zahid.
Perbicaraan bela diri di hadapan Hakim Datuk Collin Lawrence Sequerah masih lagi bersambung. – KOSMO! ONLINE


Persiaran Institut rasmi tukar Persiaran Tun Arshad Ayub
Oleh ABDUL RAZAK IDRIS

28 Jun 2022, 3:18 pm
SHAH ALAM – Majlis Bandaraya Shah Alam (MBSA) menjunjung titah Sultan Selangor, Sultan Sharafuddin Idris Shah bagi penukaran nama Persiaran Institut di Seksyen 1, di sini kepada Persiaran Tun Arshad Ayub.
Pertukaran tersebut bersempena nama Pengarah pertama Institut Teknologi Mara (kini dikenali sebagai Universiti Teknologi Mara).
Menurut Ketua Bahagian Komunikasi Korporat dan Perhubungan Awam MBSA, Shahrin Ahmad, pertukaran nama persiaran ini merangkumi jalan sepanjang 1.62 kilometer.
Katanya, ia bermula dari Bulatan Bistari (Seksyen 2 dan Seksyen 3) hingga ke persimpangan lampu isyarat berhampiran Universiti Selangor (Unisel) Seksyen 7 di sini.
“Pertukaran nama Persiaran ini adalah bagi mengenang jasa Allahyarham Tun Arshad Ayub yang merupakan tokoh pendidikan negara yang dihormati dan disegani serta banyak berjasa dalam memperkasakan sistem pengajian tinggi negara khususnya pembangunan di UiTM,” katanya dalam kenyataan hari ini.
Kosmo! pada 23 Jun lalu melaporkan Sultan Sharafuddin menitahkan supaya nama Persiaran Institut, Seksyen 1 di sini ditukar kepada Persiaran Tun Arshad Ayub.

Allahyarham Tun Arshad, 93, menghembuskan nafas terakhirnya di KPJ Damansara Specialist Hospital pukul 2.06 pagi, 14 Jun lalu. – KOSMO! ONLINE


Polis cari pemandu tular guna lorong motosikal
Oleh NUR HUDA MUSA

29 Jun 2022, 11:23 pm
PETALING JAYA – Polis sedang mengesan seorang pemandu kereta yang tular memandu di lorong motosikal di kilometer 34.1 Lebuh Raya Persekutuan menghala ke Shah Alam di sini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, Bahagian Pengutkuasaan Siasatan Trafik Ibu Pejabat Polis Daerah (IPD) Petaling Jaya hari ini mengesan satu video tular memaparkan sebuah kenderaan Honda City memandu di lorong motosikal.
“Satu laporan polis telah dibuat bagi membolehkan siasatan dijalankan di bawah Seksyen 42(1) Akta Pengantkutan Jalan (APJ) 1987.
“Kejadian tersebut Bagaimanapun tidak melibatkan kemalangan serta kecederaan kepada pengguna jalan raya yang lain,” katanya dalam satu kenyataan di sini hari ini.
Susulan itu katanya, pihak polis menyeru pemilik atau pemandu kereta serta mana-mana saksi yang melihat kejadian tersebut untuk tampil bagi membantu siasatan.
“Individu terlibat serta saksi boleh tampil ke balai polis berhampiran atau berhubung terus dengan Pegawai Penyiasat Trafik Sarjan Ahmad Termizi Abdul Halim di talian 013-3752511.

“Pihak polis juga ingin mengingatkan serta memohon semua pengguna jalan raya agar mematuhi arah papan tanda jalan bagi mengelak sebarang kejadian kemalangan,” ujarnya. – KOSMO! ONLINE


Gajah peronda dikerah buru harimau selepas 5 penduduk terbunuh
Oleh KOSMO!

29 Jun 2022, 7:30 pm
NEW DELHI – Pihak berkuasa India mengerahkan satu kawanan gajah untuk memburu seekor harimau yang telah membunuh lima orang dalam serangan yang mengerikan, lapor akhbar Daily Star, semalam.
Penduduk tempatan di kampung Khairatiya melepaskan kemarahan mereka kepada renjer-renjer hutan selepas Nagendra Singh, 33, menjadi mangsa terbaharu harimau berkenaan pada 23 Jun lalu.
Mangsa dilaporkan pergi mengutip rumput di sebuah ladang tebu apabila diterkam seekor harimau di hadapan beberapa penduduk lain.
“Harimau betina itu menerkam Nagendra dan dia terbunuh dalam beberapa saat. Semuanya berlaku terlalu pantas.
“Ketika itu, kami dapat mengumpulkan penduduk tempatan dan menghalau harimau betina tersebut. Leher mangsa telah terputus dan dia meninggal dunia di lokasi kejadian,” kata ketua kampung, Pargat Singh.
Seorang pegawai jabatan hutan semalam mengesahkan bahawa seekor harimau betina telah memasuki perangkap yang diletakkan di dalam hutan pada malam sebelumnya.

Mereka berjaya menangkap salah seekor daripada dua haiwan yang dikatakan terlibat dalam insiden tersebut.
Pegawai sub bahagian, Amit Kumar berkata, selepas ditangkap dan ditenangkan, ia dibawa ke Perlindungan Hidupan Liar Katarniaghat dengan keputusan muktamad mengenai kebajikannya akan dibuat oleh pihak berkuasa dalam beberapa hari akan datang. – Agensi


Lee Zii Jia akui semakin tenang hadapi tekanan
Oleh MUHAMMAD RIDUAN MOHD HANAFIAH

29 Jun 2022, 8:04 pm
JAGUH perseorangan lelaki negara, Lee Zii Jia memulakan kempen Terbuka Malaysia dengan langkah kanan selepas menepati ramalan mara ke pusingan kedua sejurus menewaskan wakil Ireland, Nhat Nguyen dengan keputusan straight-set 21-15, 21-11 sebentar tadi.
Zii Jia yang mendapat sokongan padu penyokong di Axiata Arena hanya memerlukan 47 minit untuk menewaskan Nguyen dalam aksi pusingan pertama di Axiata Arena, Bukit Jalil sekali gus akan melakukan persiapan menentang pemain Indonesia, Shesar Hiren Rhustavito esok.
Bagaimanapun, pemain ranking No.5 dunia tersebut perlu berhati-hati kerana Rhustavito belum diuji sepenuhnya selepas mendapat laluan mudah apabila pemain Denmark, Rasmus Gemke terpaksa menarik diri akibat mengalami kecederaan sebelum tewas 21-15, 9-11.
Pemain kelahiran Kedah tersebut yang diletakkan sebagai sandaran untuk menjuarai gelaran Terbuka Malaysia mengakui dia kini semakin matang untuk menyerap segala tekanan pada kejohanan kali ini.
“Mungkin kini saya lebih tenang dan matang untuk mengawal apa sahaja mengenai tekanan yang datang. Kehadiran penonton di stadium ini juga bagus dan kini keadaan saya lebih baik untuk menyerap segala tekanan.
“Apa pun, saya perlu melakukan persiapan kerana perlawanan seterusnya mungkin mencabar dan sukar. Jadi, saya akan lakukan terbaik,” katanya semalam.

Sementara itu, pemain No.2 dunia, Kento Momota turut mara ke pusingan kedua selepas pemain Thailand, Kantaphon Wancharoen menarik diri sekali gus akan menentang Angus Ng dari Hong Kong. – KOSMO! ONLINE